qundao/data-zh-poetry huggingface dataset:
李杞寺丞見和前篇復用元韵答之
作者：蘇軾
朝代：宋

獸在藪，魚在湖，一入池檻歸期無。
誤隨弓旌落塵土，坐使鞭箠環呻呼。
追胥連保罪及孥，百日愁歎一日娛。
白雲舊有終老約，朱綬豈合山人紆。
人生何者非蘧廬，故山鶴怨秋猿孤。
何時自駕鹿車去，掃除白髮煩菖蒲。
麻鞋短後隨獵夫，射弋狐兔供朝晡。
陶潛自作五柳傳，潘閬畫入三峰圖。
吾年凜凜今幾餘，知非不去慚衛蘧。
歲荒無術歸亡逋，鵠則易畫虎難摹。
李行中醉眠亭三首·其一
作者：蘇軾
朝代：宋

已向閑中作地仙，更於酒裏得天全。
從教世路風波惡，賀監偏工水底眠。
李行中醉眠亭三首·其三
作者：蘇軾
朝代：宋

孝先風味也堪憐，肯爲周公晝日眠。
枕麴先生猶笑汝，枉將空腹貯遺編。
李行中醉眠亭三首·其二
作者：蘇軾
朝代：宋

君且歸休我欲眠，人言此語出天然。
醉中對客眠何害，須信陶潛未若賢。
李鈐轄坐上分題戴花
作者：蘇軾
朝代：宋

二八佳人細馬馱，十千美酒渭城歌。
簾前柳絮驚春晚，頭上花枝奈老何。
露濕醉巾香掩冉，月明歸路影婆娑。
綠珠吹笛何時見，欲把斜紅插皂羅。
李頎秀才善畫山以兩軸見寄仍有詩次韵答之
作者：蘇軾
朝代：宋

平生自是箇中人，欲向漁舟便寫真。
詩句對君難出手，雲泉勸我早抽身。
年來白髮驚秋速，長恐青山與世新。
從此北歸休悵望，囊中收得武陵春。
村醪二尊獻張平陽·其一
作者：蘇軾
朝代：宋

萬戶春濃酒似油，想須百甕到牀頭。
主人日飲三千客，應笑窮官送督郵。
村醪二尊獻張平陽·其三
作者：蘇軾
朝代：宋

張公高躅不可到，我欲挽肩纔覺難。
事業已歸前輩錄，典刑留與後人看。
詩如琢雪清牙頰，身覲飛龍吐膽肝。
少負清名晚方用，白頭翁竟作何官。
村醪二尊獻張平陽·其二
作者：蘇軾
朝代：宋

詩裏將軍已築壇，後來裨將欲登難。
已驚老健蘇梅在，更作風流王謝看。
□出定知書滿腹，瘦生應爲語雕肝。
□□灑落江山外，留與人間激懦官。
杜介熙熙堂
作者：蘇軾
朝代：宋

崎嶇世路最先回，窈窕華堂手自開。
咄咄何曾書怪事，熙熙長覺似春臺。
白砂碧玉味方永，黄紙紅旗心已灰。
遥想閉門投轄飲，鵾絃鐵撥響如雷。
杜介送魚
作者：蘇軾
朝代：宋

新年已賜黄封酒，舊友仍分頳尾魚。
陋巷關門負朝日，小園除雪得春蔬。
病妻起斫銀絲鱠，稚子讙尋尺素書。
醉眼朦朧覓歸路，松江烟雨晚疏疏。
杜沂游武昌以酴醾花菩薩泉見餉二首·其一
作者：蘇軾
朝代：宋

酴醾不爭春，寂寞開最晚。
青蛟走玉骨，羽蓋蒙珠幰。
不粧艷已絕，無風香自遠。
凄凉吳宮闕，紅粉埋故苑。
至今微月夜，笙簫來翠巘。
餘妍入此花，千載尚清婉。
怪君呼不歸，定爲花所挽。
昨宵雷雨惡，花盡君應返。
杜沂游武昌以酴醾花菩薩泉見餉二首·其二
作者：蘇軾
朝代：宋

君言西山頂，自古流白泉。
上爲千牛乳，下有萬石鉛。
不愧惠山味，但無陸子賢。
願君揚其名，庶托文字傳。
寒泉比吉士，清濁在其源。
不食我心惻，於泉非所患。
嗟我本何用，虛名空自纏。
不見子柳子，餘愚污溪山。
杭州故人信至齊安
作者：蘇軾
朝代：宋

昨夜風月清，夢到西湖上。
朝來聞好語，扣戶得吳餉。
輕圓白曬荔，脆釅紅螺醤。
更將西庵茶，勸我洗江瘴。
故人情義重，說我必西向。
一年兩僕夫，千里問無恙。
相期結書社，未怕供詩帳。
還將夢魂去，一夜到江漲。
杭州牡丹開時僕猶在常潤周令作詩見寄次其韵復次一首送赴闕·其一
作者：蘇軾
朝代：宋

羞歸應爲負花期，已見成陰結子時。
與物寡情憐我老，遣春無恨頼君詩。
玉臺不見朝酣酒，金縷猶歌空折枝。
從此年年定相見，欲師老圃問樊遲。
杭州牡丹開時僕猶在常潤周令作詩見寄次其韵復次一首送赴闕·其二
作者：蘇軾
朝代：宋

莫負黄花九日期，人生窮達可無時。
十年且就三都賦，萬戶終輕千首詩。
天靜傷鴻猶戢翼，月明驚鵲未安枝。
君看六月河無水，萬斛龍驤到自遲。
東坡
作者：蘇軾
朝代：宋

雨洗東坡月色清，市人行盡野人行。
莫嫌犖确坡頭路，自愛鏗然曳杖聲。
東坡八首·其一
作者：蘇軾
朝代：宋

廢壘無人顧，頹垣滿蓬蒿。
誰能捐筋力，歲晚不償勞。
獨有孤旅人，天窮無所逃。
端來拾瓦礫，歲旱土不膏。
崎嶇草棘中，欲刮一寸毛。
喟然釋耒歎，我廩何時高。
東坡八首·其七
作者：蘇軾
朝代：宋

潘子久不調，沽酒江南村。
郭生本將種，賣藥西市垣。
古生亦好事，恐是押牙孫。
家有一畝竹，無時容叩門。
我窮交舊絕，三子獨見存。
從我於東坡，勞餉同一飧。
可憐杜拾遺，事與朱阮論。
吾師卜子夏，四海皆弟昆。
東坡八首·其三
作者：蘇軾
朝代：宋

自昔有微泉，來從遠嶺背。
穿城過聚落，流惡壯蓬艾。
去爲柯氏陂，十畝魚蝦會。
歲旱泉亦竭，枯萍黏破塊。
昨夜南山雲，雨到一犁外。
泫然尋故瀆，知我理荒薈。
泥芹有宿根，一寸嗟獨在。
雪芽何時動，春鳩行可膾。
東坡八首·其二
作者：蘇軾
朝代：宋

荒田雖浪莽，高庳各有適。
下隰種秔稌，東原蒔棗栗。
江南有蜀士，桑果已許乞。
好竹不難栽，但恐鞭橫逸。
仍須卜佳處，規以安我室。
家僮燒枯草，走報暗井出。
一飽未敢期，瓢飲已可必。
東坡八首·其五
作者：蘇軾
朝代：宋

良農惜地力，幸此十年荒。
桑柘未及成，一麥庶可望。
投種未逾月，覆塊已蒼蒼。
農夫告我言，勿使苗葉昌。
君欲富餠餌，要須縱牛羊。
再拜謝苦言，得飽不敢忘。
東坡八首·其八
作者：蘇軾
朝代：宋

馬生本窮士，從我二十年。
日夜望我貴，求分買山錢。
我今反累君，借耕輟茲田。
刮毛龜背上，何時得成氈。
可憐馬生癡，至今夸我賢。
衆笑終不悔，施一當獲千。
東坡八首·其六
作者：蘇軾
朝代：宋

種棗期可剝，種松期可斲。
事在十年外，吾計亦已慤。
十年何足道，千載如風雹。
舊聞李衡奴，此策疑可學。
我有同舍郎，官居在灊岳。
遺我三寸甘，照座光卓犖。
百栽倘可致，當及春冰渥。
想見竹籬間，青黄垂屋角。
東坡八首·其四
作者：蘇軾
朝代：宋

種稻清明前，樂事我能數。
毛空暗春澤，針水聞好語。
分秧及初夏，漸喜風葉舉。
月明看露上，一一珠垂縷。
秋來霜穗重，顛倒相撐拄。
但聞畦隴間，蚱蜢如風雨。
新舂便入甑，玉粒照筐筥。
我久食官倉，紅腐等泥土。
行當知此味，口腹吾已許。
東坡居士過龍光求大竹作肩輿得兩竿南華珪首座方受請爲此山長老乃留一偈院中須其至授之以爲他時語錄中第一問
作者：蘇軾
朝代：宋

斫得龍光竹兩竿，持歸嶺北萬人看。
竹中一滴曹溪水，漲起西江十八灘。
東川清絲寄魯冀州戲贈
作者：蘇軾
朝代：宋

鵝溪清絲清如冰，上有千歲交枝藤。
藤生谷底飽風雪，歲晚忽作龍蛇升。
嗟我雖爲老侍從，骨寒只受布與繒。
牀頭錦衾未還客，坐覺芒刺在背膺。
豈如髯卿晚乃貴，福祿正似川方增。
醉中倒著紫綺裘，下有半臂出縹綾。
封題不敢妄裁剪，刀尺自有佳人能。
遥知千騎出清曉，積雪未放浮塵興。
白鬚紅带柳絲下，老弱空巷人相登。
但放奇紋出領袖，吾髯雖老無人憎。
東府雨中別子由
作者：蘇軾
朝代：宋

庭下梧桐樹，三年三見汝。
前年適汝陰，見汝鳴秋雨。
去年秋雨時，我自廣陵歸。
今年中山去，白首歸無期。
客去莫歎息，主人亦是客。
對牀定悠悠，夜雨空蕭瑟。
起折梧桐枝，贈汝千里行。
歸來知健否，莫忘此時情。
東陽水樂亭
作者：蘇軾
朝代：宋

君不學白公引涇東注渭，五斗黄泥一鍾水。
又不學哥舒橫行西海頭，歸來羯鼓打凉州。
但向空山石壁下，愛此有聲無用之清流。
流泉無絃石無竅，强名水樂人人笑。
慣見山僧已厭聽，多情海月空留照。
洞庭不復來軒轅，至今魚龍舞鈞天。
聞道磬襄東入海，遺聲恐在海山間。
鏘然澗谷含宮徵，節奏未成君獨喜。
不須寫入薰風絃，縱有此聲無此耳。
林子中以詩寄文與可及余與可既歿追和其韵
作者：蘇軾
朝代：宋

斯人所甚厭，投畀每不受。
欲其少須臾，奪去惟恐後。
云誰尸此職，無乃亦假守。
賦才有巨細，無異斛與斗。
胡不安其分，但聽物所誘。
時來各飛動，意合無妍醜。
坐令雞棲車，長載朱伯厚。
平生無一旅，既死咤萬口。
自聞與可亡，胸臆生堆阜。
懸知臨絕意，要我一執手。
相望五百里，安得自其牖。
遺文付來哲，後事待諸友。
伶俜嵇紹孤，老病孟光偶。
世人賤目見，爭笑千金帚。
君詩與楚詞，識者當有取。
但知愛墨竹，此歎吾已久。
故人多厚祿，能復哀君否。
不見林與蘇，饑寒自奔走。
柏石圖詩
作者：蘇軾
朝代：宋

柏生兩石間，天命本如此。
雖云生之艱，與石相終始。
韓子俯仰人，但愛平地美。
土膏雜糞壤，成壞幾何耳。
君看此槎牙，豈有可移理。
蒼龍轉玉骨，黑虎抱金柅。
畫師亦可人，使我毛髮起。
當年落筆意，正欲譏韓子。
柳子玉亦見和因以送之兼寄其兄子璋道人
作者：蘇軾
朝代：宋

不羨腰金照地光，暫時假面弄西凉。
晴窗嚥日肝腸暖，古殿朝真屨袖香。
說靜故知猶有動，無閑底處更求忙。
先生官罷乘風去，何用區區賦陟岡。
柳氏二外甥求筆跡二首·其一
作者：蘇軾
朝代：宋

退筆如山未足珍，讀書萬卷始通神。
君家自有元和脚，莫厭家雞更問人。
柳氏二外甥求筆跡二首·其二
作者：蘇軾
朝代：宋

一紙行書兩絕詩，遂良鬚鬢已成絲。
何當火急傳家法，欲見誠懸筆諫時。
桄榔杖寄張文潛一首時初聞黄魯直遷黔南范淳父九疑也
作者：蘇軾
朝代：宋

睡起風清酒在亡，身隨殘夢兩茫茫。
江邊曳杖桄榔瘦，林下尋苗蓽撥香。
獨步倘逢勾漏令，遠來莫恨曲江張。
遥知魯國真男子，獨憶平生盛孝章。
梅聖俞之客歐陽晦夫使工畫茅庵己居其中一琴橫床而已曹子方作詩四韵僕和之云
作者：蘇軾
朝代：宋

寂寞王子猷，回船剡溪路。
超遥戴安道，雪夕誰與度。
倒披王恭氅，半掩袁安戶。
應調折絃琴，自和撚鬚句。
梅聖俞詩中有毛長官者今於潛令國華也聖俞沒十五年而君猶爲令捕蝗至其邑作詩戲之
作者：蘇軾
朝代：宋

詩翁憔悴老一官，厭見苜蓿堆青盤。
歸來羞澀對妻子，自比鮎魚緣竹竿。
今君滯留生二毛，飽聽衙鼓眠黄紬。
更將嘲笑調朋友，人道獼猴騎土牛。
願君恰似高常侍，暫爲小邑仍刺史。
不願君爲孟浩然，却遭明主放還山。
宦遊逢此歲年惡，飛蝗來時半天黑。
羨君封境稻如雲，蝗自識人人不識。
梅花二首·其一
作者：蘇軾
朝代：宋

春來幽谷水潺潺，的皪梅花草棘間。
一夜東風吹石裂，半隨飛雪度關山。
梅花二首·其二
作者：蘇軾
朝代：宋

何人把酒慰深幽，開自無聊落更愁。
幸有清溪三百曲，不辭相送到黄州。
梵天寺見僧守詮小詩清婉可愛次韵
作者：蘇軾
朝代：宋

但聞烟外鐘，不見烟中寺。
幽人行未已，草露濕芒屨。
惟應山頭月，夜夜照來去。
椶筍
作者：蘇軾
朝代：宋

贈君木魚三百尾，中有鵝黄子魚子。
夜叉剖癭欲分甘，籜龍藏頭敢言美。
願隨蔬果得自用，勿使山林空老死。
問君何事食木魚，烹不能鳴固其理。
楊康功有石狀如醉道士爲賦此詩
作者：蘇軾
朝代：宋

楚山固多猿，青者黠而壽。
化爲狂道士，山谷恣騰蹂。
誤入華陽洞，竊飲茅君酒。
君命囚巌間，巌石爲械杻。
松根絡其足，藤蔓縛其肘。
蒼苔瞇其目，叢棘哽其口。
三年化爲石，堅瘦敵瓊玖。
無復號雲聲，空餘舞杯手。
樵夫見之笑，抱賣易升斗。
楊公海中仙，世俗那得友。
海邊逢姑射，一笑微俯首。
胡不載之歸，用此頑且醜。
求詩紀其異，本末得細剖。
吾言豈妄云，得之亡是叟。
樂全先生生日以鐵拄杖爲壽二首·其一
作者：蘇軾
朝代：宋

先生真是地行仙，住世因循五百年。
每向銅人話疇昔，故教鐵杖鬬清堅。
入懷冰雪生秋思，倚壁蛟龍護晝眠。
遥想人天會方丈，衆中驚倒野狐禪。
樂全先生生日以鐵拄杖爲壽二首·其二
作者：蘇軾
朝代：宋

二年相伴影隨身，踏遍江湖草木春。
擿石舊痕猶在眼，閉門高節欲生鱗。
畏途自衛真無敵，捷徑爭先却累人。
遠寄知公不嫌重，筆端猶自斡千鈞。
樓觀
作者：蘇軾
朝代：宋

門前古碣卧斜陽，閱世如流事可傷。
長有幽人悲晉惠，强修遺廟學秦皇。
丹砂久窖井水赤，白朮誰燒厨竈香。
聞道神仙亦相過，只疑田叟是庚桑。
橄欖
作者：蘇軾
朝代：宋

紛紛青子落紅鹽，正味森森苦且嚴。
待得微甘回齒頰，已輸崖蜜十分甜。
次丹元姚先生韵二首·其一
作者：蘇軾
朝代：宋

浮生知幾何，僅熟一釜羹。
那於俯仰間，用此委曲情。
自憐無他腸，偶亦得此生。
懸知當去客，中有不亡存。
但恐宿緣重，每爲習氣昏。
似聞梅子真，近在吳市門。
未能肩拍洪，但欲目擊溫。
不敢叩門呼，恐作踰垣奔。
且令紹介先，徐以方便論。
次丹元姚先生韵二首·其二
作者：蘇軾
朝代：宋

不學劉更生，黄金鑄上方。
不學房次律，身事問潁陽。
王烈亦何人，叔夜未可量。
獨見神山開，遽餐石髓香。
至道尚聽瑩，粗才終蹶張。
先生喜而笑，幅巾登我堂。
苦誓指黄壤，要言刻青琅。
蓬萊在何許，弱水空相望。
且當從嵇阮，聊復數山王。
達人友四海，曲士守一疆。
慎勿使形諜，兒童驚夜光。
次京師韵送表弟程懿叔赴夔州運判
作者：蘇軾
朝代：宋

與子甥舅氏，摧頹各蒼顔。
並爲東諸侯，長此佳江山。
寒松無時花，安得插髻鬟。
惟將老不死，一笑榮枯間。
我甚似樂天，但無素與蠻。
挂冠及未耄，當獲一紀閑。
子亦拙進取，才高命堅頑。
譬如萬斛舟，行此九折灣。
仲氏新得道，一漚目塵寰。
歲晚家鄉路，莫遣生榛菅。
次前韵再送周正孺
作者：蘇軾
朝代：宋

東川得望郎，坐與西爭重。
高風傾石室，舊學鄙文冢。
蜀人安使君，所至野不聳。
竹馬迎細侯，大錢送劉寵。
遥知句溪路，老稚相扶擁。
看畫古叢祠，百怪朝幽拱。
牛頭與兜率，雲木蔚堆壟。
醉鄉追舊遊，筆陣賈餘勇。
聊將詩酒樂，一掃簿書冗。
西風吹好句，珠玉本無踵。
次前韵寄子由
作者：蘇軾
朝代：宋

我少即多難，邅回一生中。
百年不易滿，寸寸彎强弓。
老矣復何言，榮辱今兩空。
泥洹尚一路，所向餘皆窮。
似聞崆峒西，仇池迎此翁。
胡爲適南海，復駕垂天雄。
下視九萬里，浩浩皆積風。
回望古合州，屬此琉璃鐘。
離別何足道，我生豈有終。
渡海十年歸，方鏡照兩童。
還鄉亦何有，暫假壺公龍。
峨眉向我笑，錦水爲君容。
天人巧相勝，不獨數子工。
指點昔遊處，蒿萊生故宮。
次前韵答馬忠玉
作者：蘇軾
朝代：宋

坡陀巨麓起連峰，積累當年慶自鍾。
靈運子孫俱得鳳，慈明兄弟孰非龍。
河梁會作看雲別，詩社何妨載酒從。
祇有西湖似西子，故應宛轉爲君容。
次前韵送劉景文
作者：蘇軾
朝代：宋

白雲在天不可呼，明月豈肯留庭隅。
怪君西行八百里，清坐十日一事無。
路人不識呼尚書，但見凜凜雄千夫。
豈知入骨愛詩酒，醉倒正欲蛾眉扶。
一篇向人寫肝肺，四海知我霜鬢鬚。
歐陽趙陳皆我有，豈謂夫子駕復迂。
爾來又見三黜柳，共此暖熱餐氈蘇。
酒肴酸薄紅粉暗，祇有潁水清而姝。
一朝寂寞風雨散，對影誰念月與吾。
何時歸帆泝江水，春酒一變甘棠湖。
次前韵送程六表弟
作者：蘇軾
朝代：宋

君家兄弟真連璧，門十朱輪家萬石。
竹使猶分刺史符，上方行賜尚書舄。
前年持節發倉廩，到處賣刀收繭栗。
歸來閉口不論功，却走渡江誰復惜。
君才不用如澗松，我老得全猶社櫟。
青衫莫厭百僚底，白首上有千薪積。
憶昔江湖一釣舟，無數雲山供點筆。
未應便障西風扇，只恐先移北山檄。
憑君寄謝江南叟，念我空見長安日。
浮江泝蜀有成言，江水在此吾不食。
次周燾韵
作者：蘇軾
朝代：宋

道眼轉丹青，常於寂處鳴。
早知雨是水，不作兩般聲。
次天字韵答岑巌起
作者：蘇軾
朝代：宋

一聲清蹕霧開天，百辟心莊豈貌虔。
回顧驚君珠玉側，同升愧我粃糠前。
徘徊月色留壇影，縹緲松香泛蠟烟。
莫歎郎潛生白髮，聖朝求舊鄙鳶肩。
次秦少游韵贈姚安世
作者：蘇軾
朝代：宋

帝城如海欲尋難，肯捨漁舟到杏壇。
剝啄扣君容膝戶，巍峨笑我切雲冠。
問羊獨怪初平在，牧豕應同德曜看。
肯把參同較同異，小窗相對爲研丹。
次舊韵贈清凉長老
作者：蘇軾
朝代：宋

過淮入洛地多塵，舉扇西風欲污人。
但怪雲山不改色，豈知江月解分身。
安心有道年顔好，遇物無情句法新。
送我長蘆舟一葉，笑看雪浪滿衣巾。
次荆公韵四絕·其一
作者：蘇軾
朝代：宋

青李扶疏禽自來，清真逸少手親栽。
深紅淺紫從爭發，雪白鵝黄也鬥開。
次荆公韵四絕·其三
作者：蘇軾
朝代：宋

騎馿渺渺入荒陂，想見先生未病時。
勸我試求三畝宅，從公已覺十年遲。
次荆公韵四絕·其二
作者：蘇軾
朝代：宋

斫竹穿花破綠苔，小詩端爲覓榿栽。
細看造物初無物，春到江南花自開。
次荆公韵四絕·其四
作者：蘇軾
朝代：宋

甲第非真有，閑花亦偶栽。
聊爲清浄供，却對道人開。
次韵三舍人省上
作者：蘇軾
朝代：宋

紛紛榮瘁何能久，雲雨從來翻覆手。
怳如一夢墮枕中，却見三賢起江右。
嗟君妙質皆瑚璉，顧我虛名但箕斗。
明朝冠蓋蔚相望，共扈翠輦朝宣光。
武皇已老白雲鄉，正與群帝驂龍翔，獨留杞梓扶明堂。
次韵代留別
作者：蘇軾
朝代：宋

絳蠟燒殘玉斝飛，離歌唱徹萬行啼。
他年一舸鴟夷去，應記儂家舊住西。
次韵仲殊雪中遊西湖二首·其一
作者：蘇軾
朝代：宋

夜半幽夢覺，稍聞竹葦聲。
起續凍折絃，爲鼓一再行。
曲終天自明，玉樓已崢嶸。
有懷二三子，落筆先飛霙。
共爲竹林會，身與孤鴻輕。
秀語出寒餓，身窮詩乃亨。
禪老復何爲，笑指孤烟生。
我獨念粲者，誰與予目成。
次韵仲殊雪中遊西湖二首·其二
作者：蘇軾
朝代：宋

寶雲樓閣鬧千門，林靜初無一鳥喧。
閉戶莫教風掃地，卷簾疑有月臨軒。
水光瀲灧猶浮碧，山色空濛已斂昏。
乞得湯休奇絕句，始知鹽絮是陳言。
次韵借觀睢陽五老圖
作者：蘇軾
朝代：宋

國老安榮心自閑，紫袍金带舊簪冠。
星騎箕簸揚糠粃，斗掌權衡表漢桓。
冬有愆陽嫌薄熱，夏多沴氣畏輕寒。
頼得五賢清雅出，俾人敬慕肅容看。
次韵僧潛見贈
作者：蘇軾
朝代：宋

道人胸中水鏡清，萬象起滅無逃形。
獨依古寺種秋菊，要伴騷人餐落英。
人間底處有南北，紛紛鴻雁何曾冥。
閉門坐穴一禪榻，頭上歲月空崢嶸。
今年偶出爲求法，欲與慧劍加礱硎。
雲衲新磨山水出，霜髭不剪兒童驚。
公侯欲識不可得，故知倚市無傾城。
秋風吹夢過淮水，想見橘柚垂空庭。
故人各在天一角，相望落落如晨星。
彭城老守何足顧，棗林桑野相邀迎。
千山不憚荒店遠，兩脚欲趁飛猱輕。
多生綺語磨不盡，尚有宛轉詩人情。
猿吟鶴唳本無意，不知下有行人行。
空階夜雨自清絕，誰使掩抑啼孤惸。
我欲仙山掇瑶草，傾筐坐歎何時盈。
簿書鞭扑晝填委，煮茗燒栗宜宵征。
乞取摩尼照濁水，共看落月金盆傾。
次韵前篇
作者：蘇軾
朝代：宋

去年花落在徐州，對月酣歌美清夜。
今年黄州見花發，小院閉門風露下。
萬事如花不可期，餘年似酒那禁瀉。
憶昔扁舟泝巴峽，落帆樊口高桅亞。
長江衮衮空自流，白髮紛紛寧少借。
竟無五畝繼沮溺，空有千篇淩鮑謝。
至今歸計負雲山，未免孤衾眠客舍。
少年辛苦真食蓼，老境安閑如啖蔗。
饑寒未至且安居，憂患已空猶夢怕。
穿花踏月飲村酒，免使醉歸官長駡。
次韵劉京兆石林亭之作石本唐苑中物散流民間劉購得之
作者：蘇軾
朝代：宋

都城日荒廢，往事不可還。
惟餘古苑石，漂散尚人間。
公來始購蓄，不憚道里艱。
忽從塵埃中，來對冰雪顔。
瘦骨拔凜凜，蒼根漱潺潺。
唐人惟奇章，好石古莫攀。
盡令屬牛氏，刻鑿紛斑斑。
嗟此本何常，聚散實循環。
人失亦人得，要不出區寰。
君看劉李末，不能保河關。
況此百株石，鴻毛於泰山。
但當對石飲，萬事付等閑。
次韵劉景文周次元寒食同游西湖
作者：蘇軾
朝代：宋

絮飛春減不成年，老境同乘下瀨船。
藍尾忽驚新火後，遨頭要及浣花前。
山西老將詩無敵，洛下書生語更妍。
共向北山尋二士，畫橈鼉鼓聒清眠。
次韵劉景文登介亭
作者：蘇軾
朝代：宋

澤國梅雨餘，衰年困蒸溽。
高堂磨新磚，頗覺利腰足。
松根百尺井，兩綆飛浄淥。
流觴聚兒童，一笑爲捧腹。
清風信可御，剛氣在巌麓。
始知共此世，物外無三伏。
長歌入雲去，不待絃管逐。
西湖真西子，烟樹點眉目。
濤江少醖藉，高浪翻雪屋。
俯仰拊四海，百世飛鳥速。
遠追錢氏餘，近弔祖侯躅。
吾生如寄耳，寸晷輕尺玉。
誰似劉將軍，逸韵謝邊幅。
千言一揮手，五車不再讀。
春巌彩雞舞，月峽哀猿哭。
朝先啼鴂起，暮與寒螿續。
我老廢吟哦，頼君時擊觸。
從今事遠覽，發軔此幽谷。
清游得三昧，至樂謝五欲。
莫作狂道士，氣壓劉師服。
次韵劉景文西湖席上
作者：蘇軾
朝代：宋

二老長身屹兩峰，常撞大呂應黄鐘。
將辭鄴下劉公幹，却見雲間陸士龍。
白髮憐君略相似，青山許我定相從。
我今官已六百石，慚愧當年邴曼容。
次韵劉景文見寄
作者：蘇軾
朝代：宋

淮上東來雙鯉魚，巧將詩信渡江湖。
細看落墨皆松瘦，想見掀髯正鶴孤。
烈士家風安用此，書生習氣未能無。
莫因老驥思千里，醉後哀歌缺唾壺。
次韵劉景文贈傅羲秀才
作者：蘇軾
朝代：宋

幼眇文章宜和寡，崢嶸肝肺亦交難。
未能飛瓦彈清角，肯便投泥戲潑寒。
忽見秋風吹洛水，遥知霜葉滿長安。
詩成送與劉夫子，莫遣孫郎帳下看。
次韵劉景文路分上元
作者：蘇軾
朝代：宋

華燈閟艱歲，冷月挂空府。
三吳重時節，九陌自歌舞。
云從月幾望，遂至一百五。
嘉辰可屈指，樂事相繼武。
今宵掃雲陣，極目浄天宇。
嬉遊各忘歸，闐咽頃未睹。
飛毬互明滅，激水相吞吐。
老去反兒童，歸來尚鐃鼓。
新年消暗雪，舊歲添絲縷。
何時九江城，相對兩漁父。
次韵劉景文送錢蒙仲三首·其一
作者：蘇軾
朝代：宋

誰識天閑老驥，不爭日暮長途。
送盡青雲九子，歸去扁舟五湖。
次韵劉景文送錢蒙仲三首·其三
作者：蘇軾
朝代：宋

五字古原春草，千金漢殿長門。
經緯尚餘三策，典刑留與諸孫。
次韵劉景文送錢蒙仲三首·其二
作者：蘇軾
朝代：宋

寄語竹林社友，同書桂籍天倫。
王郎獨爲鬼錄，世間無此玉人。
次韵劉燾撫勾蜜漬荔支
作者：蘇軾
朝代：宋

時新滿座聞名字，別久何人記色香。
葉似楊梅蒸霧雨，花如盧橘傲風霜。
每憐蓴菜下鹽豉，肯與葡萄壓酒漿。
回首驚塵卷飛雪，詩情真合與君嘗。
次韵劉貢父叔姪扈駕
作者：蘇軾
朝代：宋

玉堂孤坐不勝清，長羨鄒枚接長卿。
只許隔牆聞置酒，時因議事得聯名。
機雲似我多遺俗，廣受如君不治生。
共託屬車塵土後，鈞天一餉夢中榮。
次韵劉貢父所和韓康公憶持國二首·其一
作者：蘇軾
朝代：宋

夢覺真同鹿覆蕉，相君脫屣自參寥。
顔紅底事髮先白，室邇何妨人自遥。
狂似次公應未怪，醉推東閣不須招。
援毫欲作衣冠表，盛事終當繼八蕭。
次韵劉貢父所和韓康公憶持國二首·其二
作者：蘇軾
朝代：宋

閉戶端居念獨深，小軒朱檻憶同臨。
燎鬚誰識英公意，黄髮聊知子建心。
已託西風傳絕唱，且邀明月伴孤斟。
他時內集應呼我，下客先判醉墮簪。
次韵劉貢父春日賜幡勝
作者：蘇軾
朝代：宋

寬詔隨春出內朝，三軍喜氣挾狐貂。
鏤銀錯落翻斜月，剪綵繽紛舞慶霄。
臘雪强飛纔到地，曉風偷轉不驚條。
脫冠徑醉應歸卧，便腹從人笑老韶。
次韵劉貢父李公擇見寄二首·其一
作者：蘇軾
朝代：宋

白髮相望兩故人，眼看時事幾番新。
曲無和者應思郢，論少卑之且借秦。
歲惡詩人無好語，夜長鰥守向誰親。
少思多睡無如我，鼻息雷鳴撼四鄰。
次韵劉貢父李公擇見寄二首·其二
作者：蘇軾
朝代：宋

何人勸我此間來，絃管生衣甑有埃。
綠蟻沾唇無百斛，蝗蟲撲面已三回。
磨刀入谷追窮寇，灑涕循城拾棄孩。
爲郡鮮歡君莫歎，猶勝塵土走章臺。
次韵劉貢父獨直省中
作者：蘇軾
朝代：宋

明窗畏日曉先暾，高柳鳴蜩午更喧。
筆老詩新疑有物，心空客疾本無根。
隔牆我亦眠風榻，上馬君先鎖月軒。
共喜早歸三伏近，解衣盤礴亦君恩。
次韵劉貢父省上
作者：蘇軾
朝代：宋

密雲今日破郊西，疏雨翛翛未作泥。
要及清閑同笑語，行看衰病費扶携。
花前白酒傾雲液，戶外青驄響月題。
不用臨風苦揮淚，君家自與竹林齊。
次韵劉貢父西省種竹
作者：蘇軾
朝代：宋

要知西掖承平事，記取劉郎種竹初。
舊德終呼名字外，後生誰續笑談餘。
成陰障日行當見，取筍供庖計已疏。
白首林間望天上，平安時報故人書。
次韵參寥師寄秦太虛三絕句時秦君舉進士不得·其一
作者：蘇軾
朝代：宋

秦郎文字固超然，漢武憑虛意欲仙。
底事秋來不得解，定中試與問諸天。
次韵參寥師寄秦太虛三絕句時秦君舉進士不得·其三
作者：蘇軾
朝代：宋

得喪秋毫久已冥，不須聞此氣崢嶸。
何妨却伴參寥子，無數新詩咳唾成。
次韵參寥師寄秦太虛三絕句時秦君舉進士不得·其二
作者：蘇軾
朝代：宋

一尾追風抹萬蹄，崑崙玄圃謂朝隮。
回看世上無伯樂，却道鹽車勝月題。
次韵參寥詠雪
作者：蘇軾
朝代：宋

朝來處處白氈鋪，樓閣山川盡一如。
總是爛銀并白玉，不知奇貨有誰居。
次韵吳傳正枯木歌
作者：蘇軾
朝代：宋

天公水墨自奇絕，瘦竹枯松寫殘月。
夢回疏影在東窗，驚怪霜枝連夜發。
生成變壞一彈指，乃知造物初無物。
古來畫師非俗士，妙想實與詩同出。
龍眠居士本詩人，能使龍池飛霹靂。
君雖不作丹青手，詩眼亦自工識拔。
龍眠胸中有千駟，不獨畫肉兼畫骨。
但當與作少陵詩，或自與君拈禿筆。
東南山水相招呼，萬象入我摩尼珠。
盡將書畫散朋友，獨與長鋏歸來乎。
次韵呂梁仲屯田
作者：蘇軾
朝代：宋

雨葉風花日夜稀，一杯相屬竟何時。
空虛豈敢酬瓊玉，枯朽猶能出菌芝。
門外呂梁從迅急，胸中雲夢自逶遲。
待君筆力追靈運，莫負南臺九日期。
次韵周穜惠石銚
作者：蘇軾
朝代：宋

銅腥鐵澀不宜泉，愛此蒼然深且寬。
蟹眼翻波湯已作，龍頭拒火柄猶寒。
薑新鹽少茶初熟，水漬雲蒸蘚未乾。
自古函牛多折足，要知無脚是輕安。
次韵周邠
作者：蘇軾
朝代：宋

南遷欲舉力田科，三徑初成樂事多。
豈意殘年踏朝市，有如疲馬畏陵坡。
羨君同甲心方壯，笑我無聊鬢已皤。
何日西湖尋舊賞，淡烟疏雨暗漁簑。
次韵周邠寄雁蕩山圖二首·其一
作者：蘇軾
朝代：宋

指點先憑采藥翁，丹青化出大槐宮。
眼明小閣浮烟翠，齒冷新詩嚼雪風。
二華行看雄陝右，九仙今已壓京東。
此生的有尋山分，已覺溫台落手中。
次韵周邠寄雁蕩山圖二首·其二
作者：蘇軾
朝代：宋

西湖三載與君同，馬入塵埃鶴入籠。
東海獨來看出日，石橋先去踏長虹。
遥知別後添華髮，時向樽前說病翁。
所恨蜀山君未見，他年携手醉郫筒。
次韵周長官壽星院同餞魯少卿
作者：蘇軾
朝代：宋

琉璃百頃水仙家，風靜湖平響釣車。
寂歷疏松敧晚照，伶俜寒蝶抱秋花。
困眠不覺依蒲褐，歸路相將踏桂華。
更著綸巾披鶴氅，他年應作畫圖誇。
次韵周開祖長官見寄
作者：蘇軾
朝代：宋

俯仰東西閱數州，老於歧路豈伶優。
初聞父老推謝令，旋見兒童迎細侯。
政拙年年祈水旱，民勞處處避嘲謳。
河吞巨野那容塞，盜入蒙山不易搜。
仕道固應慚孔孟，扶顛未可責由求。
漸謀田舍猶懷祿，未脫風濤且傍洲。
惘惘可憐真喪狗，時時相觸是虛舟。
朅來震澤都如夢，只有苕溪可倚樓。
齋釀酸甜如蜜水，樂工零落似風鷗。
遠思顔柳并諸謝，近憶張陳與老劉。
風定軒窗飛豹脚，雨餘欄檻上蝸牛。
舊游到處皆蒼蘚，同甲惟君尚黑頭。
憶昔湖山共尋勝，相逢杯酒兩忘憂。
醉看梅雪清香過，夜棹風船駭汗流。
百首共成山上集，三人同作月中遊。
海南未起垂天翼，澗底仍依徑寸庥。
已許春風歸過我，預憂詩筆老難酬。
此生歲月行飄忽，晚節功名亦謬悠。
犀首正緣無事飲，馮驩應爲有魚留。
從今更踏青州麴，薄酒知君笑督郵。
次韵和劉貢父登黄樓見寄並寄子由二首·其一
作者：蘇軾
朝代：宋

青派連淮上，黄樓冠海隅。
此詩尤偉麗，夫子計魁梧。
世俗輕瑚璉，巾箱襲武夫。
坐令乘傳遽，奔走爲儲須。
邂逅我已失，登臨誰與俱。
貧貪倉氏粟，身聽冶家橅。
會合難前定，歸休試後圖。
腴田未可買，窮鬼却須呼。
二水何年到，雙洪不受艫。
至今清夜夢，飛轡策天吳。
次韵和劉貢父登黄樓見寄並寄子由二首·其二
作者：蘇軾
朝代：宋

與子皆去國，十年天一隅。
數奇逢惡歲，計拙集枯梧。
好士餘劉表，窮交憶灌夫。
不矜持漢節，猶喜攬桓須。
清句金絲合，高樓雪月俱。
吟哦出新意，指畫想前橅。
自寫千言賦，新裁六幅圖。
傳看一座聳，勸著尺書呼。
莫使騷人怨，東游不到吳。
次韵和子由欲得驪山澄泥硯
作者：蘇軾
朝代：宋

舉世爭稱鄴瓦堅，一枚不換百金頒。
豈知好事王夫子，自採臨潼繡嶺山。
經火尚含泉脈暖，弔秦應有淚痕潸。
封題寄去吾無用，近日從戎擬學班。
次韵和子由聞予善射
作者：蘇軾
朝代：宋

中朝鸞鷺自振振，豈信邊隅事執鼖。
共怪書生能破的，也如驍將解論文。
穿楊自笑非猿臂，射隼長思逐馬軍。
觀汝長身最堪學，定如髯羽便超羣。
次韵和王鞏
作者：蘇軾
朝代：宋

謫仙竄夜郎，子美耕東屯。
造物豈不惜，要令工語言。
王郎年少日，文如瓶水翻。
爭鋒雖剽甚，聞鼓或驚奔。
天欲成就之，使觸羝羊藩。
孤光照微陋，耿如月在盆。
歸來千首詩，傾瀉五石樽。
却疑彭澤在，頗覺蘇州煩。
君看騶忌子，廉折配春溫。
知音必無人，壞壁挂桐孫。
次韵和王鞏六首·其一
作者：蘇軾
朝代：宋

君談陽朔山，不作一錢直。
巌藏兩頭蛇，瘴落千仞翼。
雅宜驩兜放，頗訝虞舜陟。
暫來已可畏，覽鏡憂面黑。
況子三年囚，苦霧變飲食。
吉人終不死，仰荷天地德。
我來黄岡下，敧枕江流碧。
江南武昌山，向我如咫尺。
春蔬黄土軟，凍筍蒼崖坼。
茲行我累君，乃反得安宅。
遥知丹穴近，爲劚勾漏石。
他年分刀圭，名字挂仙籍。
次韵和王鞏六首·其三
作者：蘇軾
朝代：宋

欲結千年實，先催二月花。
故教窮到骨，要使壽無涯。
久已逃天網，何須服日華。
賓州在何處，爲子上棲霞。
次韵和王鞏六首·其二
作者：蘇軾
朝代：宋

少年带刀劍，但識從軍樂。
老大服犁鋤，解佩付鎔鑠。
雖無獻捷功，會賜力田爵。
敲冰春搗紙，刈葦秋織箔。
櫟林斬冬炭，竹塢收夏籜。
四時俯有取，一飽天所酢。
君生紈綺間，欲學非其脚。
左右玉纖纖，束薪誰爲縛。
勿令聞此語，翠黛頩將惡。
笑我一間茅，婦姑紛六鑿。
次韵和王鞏六首·其五
作者：蘇軾
朝代：宋

平生我亦輕餘子，晚歲人誰念此翁。
巧語屢曾遭薏苡，廋詞聊復託芎藭。
子還可責同元亮，妻却差賢勝敬通。
若問我貧天所賦，不因遷謫始囊空。
次韵和王鞏六首·其六
作者：蘇軾
朝代：宋

君家玉臂貫銅青，下客何時見目成。
勤把鉛黄記宮樣，莫教弦管作蠻聲。
熏衣漸歎衙香少，擁髻遥憐夜語清。
記取北歸携過我，南江風浪雪山傾。
次韵和王鞏六首·其四
作者：蘇軾
朝代：宋

鄰里有異趣，何妨傾蓋新。
殊方君莫厭，數面自成親。
默坐無餘事，回光照此身。
他年赤墀下，玉立看垂紳。
次韵回文三首·其一
作者：蘇軾
朝代：宋

春機滿織回文錦，粉淚揮殘露井桐。
人遠寄情書字小，柳絲低日晚庭空。
次韵回文三首·其三
作者：蘇軾
朝代：宋

羞雲斂慘傷春暮，細縷詩成織意深。
頭畔枕屏山掩恨，日昏塵暗玉窗琴。
次韵回文三首·其二
作者：蘇軾
朝代：宋

紅箋短寫空深恨，錦句新翻欲斷腸。
風葉落殘驚夢蝶，戍邊回雁寄情郎。
次韵奉和錢穆父蔣穎叔王仲至詩四首·玉津園
作者：蘇軾
朝代：宋

承平苑囿雜耕桑，六聖勤民計慮長。
碧水東流還舊派，紫壇南峙表連岡。
不逢遲日鶑花亂，空想疏林雪月光。
千畝何時躬帝藉，斜陽寂歷鎖雲莊。
次韵奉和錢穆父蔣穎叔王仲至詩四首·藉田
作者：蘇軾
朝代：宋

竊脂方紀瑞，布穀未催耕。
魚沫依蘋渚，蝸涎上綵楹。
江湖來夢寐，簑笠負平生。
琴裏思歸曲，因君一再行。
次韵奉和錢穆父蔣穎叔王仲至詩四首·見和仇池
作者：蘇軾
朝代：宋

上窮非想亦非非，下與風輪共一癡。
翠羽若知牛有角，空瓶何必井之眉。
還朝暫接鵷鸞翼，謝病行收麋鹿姿。
記取和詩三益友，他年弭節過仇池。
次韵奉和錢穆父蔣穎叔王仲至詩四首·見和西湖月下聽琴
作者：蘇軾
朝代：宋

謖謖松下風，靄靄隴上雲。
聊將竊比我，不堪持寄君。
半生寓軒冕，一笑當琴樽。
良辰飲文字，晤語無由醺。
我有鳳鳴枝，背作蛇蚹紋。
月明委靜照，心清得奇聞。
當呼玉澗手，一洗羯鼓昏。
請歌南風曲，猶作虞書渾。
次韵子由三首·東亭
作者：蘇軾
朝代：宋

仙山佛國本同歸，世路玄關兩背馳。
到處不妨閑卜築，流年自可數期頤。
遥知小檻臨廛市，定有新松長棘茨。
誰道茅簷劣容膝，海天風雨看紛披。
次韵子由三首·東樓
作者：蘇軾
朝代：宋

白髮蒼顔自照盆，董生端合是前身。
獨棲高閣多辭客，爲著新書未絕麟。
小醉易醒風力軟，安眠無夢雨聲新。
長歌自誷真堪笑，底處人間是所欣。
次韵子由三首·椰子冠
作者：蘇軾
朝代：宋

天教日飲欲全絲，美酒生林不待儀。
自漉疏巾邀醉客，更將空殻付冠師。
規模簡古人爭看，簪導輕安髮不知。
更著短簷高屋帽，東坡何事不違時。
次韵子由五月一日同轉對
作者：蘇軾
朝代：宋

跪奉新書笏在腰，談王正欲伴耕樵。
晉陽豈爲一門事，宣政聊同五月朝。
憂患半生聯出處，歸休上策早招要。
後生可畏吾衰矣，刀筆從來錯料堯。
次韵子由使契丹至涿州見寄四首·其一
作者：蘇軾
朝代：宋

老人癡鈍已逃寒，子復辭行理亦難。
要到盧龍看古塞，投文易水弔燕丹。
次韵子由使契丹至涿州見寄四首·其三
作者：蘇軾
朝代：宋

氈毳年來亦甚都，時時鴂舌問三蘇。
那知老病渾無用，欲向君王乞鏡湖。
次韵子由使契丹至涿州見寄四首·其二
作者：蘇軾
朝代：宋

胡羊代馬得安眠，窮髮之南共一天。
又見子卿持漢節，遥知遺老泣山前。
次韵子由使契丹至涿州見寄四首·其四
作者：蘇軾
朝代：宋

始憶庚寅降屈原，旋看蠟鳳戲僧虔。
隨翁萬里心如鐵，此子何勞爲買田。
次韵子由初到陳州二首·其一
作者：蘇軾
朝代：宋

道喪雖云久，吾猶及老成。
如今各衰晚，那更治刑名。
懶惰便樗散，疏狂託聖明。
阿奴須碌碌，門戶要全生。
次韵子由初到陳州二首·其二
作者：蘇軾
朝代：宋

舊隠三年別，杉松好在不。
我今尚眷眷，此意恐悠悠。
閉戶時尋夢，無人可說愁。
還來送別處，雙淚寄南州。
次韵子由寄題孔平仲草庵
作者：蘇軾
朝代：宋

逢人欲覓安心法，到處先爲問道庵。
盧子不須從若士，蓋公當自過曹參。
羨君美玉經三火，笑我枯桑困八蠶。
猶喜大江同一味，故應千里共清甘。
次韵子由岐下詩·北亭
作者：蘇軾
朝代：宋

誰人築短牆，橫絕擁吾堂。
不作新亭檻，幽花爲誰香。
次韵子由岐下詩·曲檻
作者：蘇軾
朝代：宋

流水照朱欄，浮萍亂明鑑。
誰見檻上人，無言觀物泛。
次韵子由岐下詩·李
作者：蘇軾
朝代：宋

不及梨英軟，應慚梅萼紅。
西園有千葉，淡佇更纖濃。
次韵子由岐下詩·杏
作者：蘇軾
朝代：宋

開花送餘寒，結子及新火。
關中幸無梅，汝强充鼎和。
次韵子由岐下詩·松
作者：蘇軾
朝代：宋

依依古松子，鬰鬰綠毛身。
每長須成節，明年漸庇人。
次韵子由岐下詩·柳
作者：蘇軾
朝代：宋

今年手自栽，問我何年去。
他年我復來，摇落傷人意。
次韵子由岐下詩·桃花
作者：蘇軾
朝代：宋

爭開不待葉，密綴欲無條。
傍沼人窺鑑，驚魚水濺橋。
次韵子由岐下詩·梨
作者：蘇軾
朝代：宋

霜降紅梨熟，柔柯已不勝。
未嘗蠲夏渴，長見助春冰。
次韵子由岐下詩·棗
作者：蘇軾
朝代：宋

居人幾番老，棗樹未成槎。
汝長才堪軸，吾歸已及瓜。
次韵子由岐下詩·槐
作者：蘇軾
朝代：宋

采擷殊未厭，忽然已成陰。
蟬鳴看不見，鶴立赴還深。
次韵子由岐下詩·樗
作者：蘇軾
朝代：宋

自昔爲神樹，空聞蜩鵙鳴。
社公煩見輟，爲爾致羊羹。
次韵子由岐下詩·橫池
作者：蘇軾
朝代：宋

明月入我池，皎皎鋪紵縞。
何日變成緇，太玄吾懶草。
次韵子由岐下詩·檜
作者：蘇軾
朝代：宋

强致南山樹，來經渭水灘。
生成未有意，鴉鵲莫相干。
次韵子由岐下詩·櫻桃
作者：蘇軾
朝代：宋

獨遶櫻桃樹，酒醒喉肺乾。
莫除枝上露，從向口中漙。
次韵子由岐下詩·牡丹
作者：蘇軾
朝代：宋

花好長患稀，花多信佳否。
未有四十枝，枝枝大如斗。
次韵子由岐下詩·短橋
作者：蘇軾
朝代：宋

誰能鋪白簟，永日卧朱橋。
樹影欄邊轉，波光版底摇。
次韵子由岐下詩·石榴
作者：蘇軾
朝代：宋

風流意不盡，獨自送殘芳。
色作裙腰染，名隨酒盞狂。
次韵子由岐下詩·荷葉
作者：蘇軾
朝代：宋

田田抗朝陽，節節卧春水。
平鋪亂萍葉，屢動報魚子。
次韵子由岐下詩·軒窗
作者：蘇軾
朝代：宋

東鄰多白楊，夜作雨聲急。
窗下獨無眠，秋蟲見燈入。
次韵子由岐下詩·雙池
作者：蘇軾
朝代：宋

汧流入城郭，亹亹渡千家。
不見雙池水，長漂十里花。
次韵子由岐下詩·魚
作者：蘇軾
朝代：宋

湖上移魚子，初生不畏人。
自從識鈎餌，欲見更無因。
次韵子由彈琴
作者：蘇軾
朝代：宋

琴上遺聲久不彈，琴中古義本長存。
苦心欲記常迷舊，信指如歸自著痕。
應有仙人依樹聽，空教瘦鶴舞風鶱。
誰知千里溪堂夜，時引驚猿撼竹軒。
次韵子由所居六咏·其一
作者：蘇軾
朝代：宋

堂前種山丹，錯落馬腦盤。
堂後種秋菊，碎金收辟寒。
草木如有情，慰此芳歲闌。
幽人正獨樂，不知行路難。
次韵子由所居六咏·其三
作者：蘇軾
朝代：宋

幽居有古意，義井分西牆。
誰云三伏熱，止須一杯凉。
先生坐忍渴，羣囂自披猖。
衆散徐酌飲，逡巡味尤長。
次韵子由所居六咏·其二
作者：蘇軾
朝代：宋

詩人故多感，花發憶兩京。
石榴有正色，玉樹真虛名。
粲粲秋菊花，卓爲霜中英。
萸盤照重九，纈蕊兩鮮明。
次韵子由所居六咏·其五
作者：蘇軾
朝代：宋

東齋手植柏，今復幾尺長。
知有桓司馬，榛茅爲遮藏。
近聞南臺松，新枝出餘僵。
年來此懷抱，豈復驚凡亡。
次韵子由所居六咏·其六
作者：蘇軾
朝代：宋

新居已覆瓦，無復風雨憂。
榿栽與籠竹，小詩亦可求。
尚欲煩貳師，刺山出飛流。
應須鑿百尺，兩綆載一牛。
次韵子由所居六咏·其四
作者：蘇軾
朝代：宋

先生飯土塯，無物與劉叉。
何以娛醉客，時嗅砌下花。
井水分西鄰，竹陰借東家。
蕭然行脚僧，一身寄天涯。
次韵子由書李伯時所藏韓幹馬
作者：蘇軾
朝代：宋

潭潭古屋雲幕垂，省中文書如亂絲。
忽見伯時畫天馬，朔風胡沙生落錐。
天馬西來從西極，勢與落日爭分馳。
龍膺豹股頭八尺，奮迅不受人間羈。
元狩虎脊聊可友，開元玉花何足奇。
伯時有道真吏隠，飲啄不羨山梁雌。
丹青弄筆聊爾耳，意在萬里誰知之。
幹惟畫肉不畫骨，而況失實空留皮。
煩君巧說腹中事，妙語欲遣黄泉知。
君不見韓生自言無所學，廐馬萬匹皆吾師。
次韵子由書清汶老所傳秦湘二女圖
作者：蘇軾
朝代：宋

春風消冰失瑶玉，我本無身安有觸。
羊生得婦如得風，握手一笑未爲辱。
先生室中無天遊，珮環何處鳴風甌。
隨魔未必皆魔女，但與分燈遣歸去。
胡爲寫真傳世人，更要維摩一轉語。
丹元茅茨祇三間，太極老人時往還。
檢點凡心早除拂，方平神鞭常使物。
次韵子由書王晉卿畫山水一首而晉卿和二首·其一
作者：蘇軾
朝代：宋

誤點故教同子敬，雜篇真欲擬湯休。
隴雲寄我山中信，雪月追君溪上舟。
會看飛仙虎頭篋，却來顛倒拾遺裘。
王孫辦作玄真子，細雨斜風不濕鷗。
次韵子由書王晉卿畫山水一首而晉卿和二首·其二
作者：蘇軾
朝代：宋

此境眼前聊妄想，幾人林下是真休。
我今心似一潭月，君已身如萬斛舟。
看畫題詩雙鶴鬢，歸田送老一羊裘。
明年兼與士龍去，萬頃蒼波沒兩鷗。
次韵子由書王晉卿畫山水二首·其一
作者：蘇軾
朝代：宋

老去君空見畫，夢中我亦曾遊。
桃花縱落誰見，水到人間伏流。
次韵子由書王晉卿畫山水二首·其二
作者：蘇軾
朝代：宋

山人昔與雲俱出，俗駕今隨水不回。
頼我胸中有佳處，一樽時對畫圖開。
次韵子由月季花再生
作者：蘇軾
朝代：宋

幽芳本長春，暫瘁如蝕月。
且當付造物，未易料枯枿。
也知宿根深，便作紫筍茁。
乘時出婉娩，爲我暖栗冽。
先生早貴重，廟論推英拔。
而今城東瓜，不記召南茇。
陋居有遠寄，小圃無闊躡。
還爲久處計，坐待行年匝。
臘果綴梅枝，春杯浮竹葉。
誰言一萌動，已覺萬木活。
聊將玉蕊新，插向綸巾折。
次韵子由柳湖感物
作者：蘇軾
朝代：宋

憶昔子美在東屯，數間茅屋蒼山根。
嘲吟草木調蠻獠，欲與猿鳥爭啾喧。
子今憔悴衆所棄，驅馬獨出無往還。
惟有柳湖萬株柳，清陰與子供朝昏。
胡爲譏評不少借，生意凌挫難爲繁。
柳雖無言不解慍，世俗乍見應憮然。
嬌姿共愛春濯濯，豈問空腹修蛇蟠。
朝看濃翠傲炎赫，夜愛疏影摇清圓。
風翻雪陣春絮亂，蠹響啄木秋聲堅。
四時盛衰各有態，摇落悽愴驚寒溫。
南山孤松積雪底，抱凍不死誰復賢。
次韵子由浴罷
作者：蘇軾
朝代：宋

理髮千梳浄，風晞勝湯沐。
閉息萬竅通，霧散名乾浴。
頹然語默喪，靜見天地復。
時令具薪水，漫欲濯腰腹。
陶匠不可求，盆斛何由足。
老雞卧糞土，振羽雙瞑目。
倦馬𩥇風沙，奮鬣一噴玉。
垢浄各殊性，快愜聊自沃。
雲母透蜀紗，琉璃瑩蘄竹。
稍能夢中覺，漸使生處熟。
楞嚴在牀頭，妙偈時仰讀。
返流歸照性，獨立遺所矚。
未知仰山禪，已就季主卜。
安心會自得，助長毋相督。
次韵子由清汶老龍珠丹
作者：蘇軾
朝代：宋

天公不解防癡龍，玉函寶方出龍宮。
雷霆下索無處避，逃入先生衣袂中。
先生不作金椎袖，玩世徜徉隠屠酒。
夜光明月空自投，一鍛何勞緯蕭手。
黄門寡好心易足，荆棘不生梨棗熟。
玄珠白璧兩無求，無脛金丹來入腹。
區區分別笑樂天，那知空門不是仙。
次韵子由病酒肺疾發
作者：蘇軾
朝代：宋

憶子少年時，肺喘疲坐卧。
喊呀或終日，勢若風雨過。
虛陽作浮漲，客冷仍下墮。
妻孥恐悵望，膾炙不登坐。
終年禁晚食，半夜發清餓。
胃强鬲苦滿，肺斂腹輒破。
三彭恣啖嚙，二豎肯逋播。
寸田可治生，誰勸耕黄糯。
探懷得真藥，不待君臣佐。
初如雪花積，漸作櫻珠大。
隔牆聞三嚥，隠隠如轉磨。
自茲失故疾，陽唱陰輒和。
神仙多歷試，中路或坎坷。
平生不盡器，痛飲知無奈。
舊人眼看盡，老伴餘幾箇。
殘年一斗粟，待子同舂簸。
云何不自珍，醉病又一挫。
真源結梨棗，世味等糠莝。
耕耘當待穫，願子勤自課。
相將賦遠遊，仙語不用些。
次韵子由種杉竹
作者：蘇軾
朝代：宋

吏散庭空雀噪簷，閉門獨宿夜厭厭。
似聞梨棗同時種，應與杉篁刻日添。
糟麴有神熏不醉，雪霜誇健巧相沾。
先生坐待清陰滿，空使人人歎滯淹。
次韵子由種菜久旱不生
作者：蘇軾
朝代：宋

新春階下筍芽生，厨裏霜虀倒舊罌。
時繞麥田求野薺，强爲僧舍煮山羹。
園無雨潤何須歎，身與時違合退耕。
欲看年華自有處，鬢間秋色兩三莖。
次韵子由與顔長道同遊百步洪相地築亭種柳
作者：蘇軾
朝代：宋

平明坐衙不暖席，歸來閉閣閑終日。
卧聞客至倒屣迎，兩眼蒙籠餘睡色。
城東泗水步可到，路轉河洪翻雪白。
安得青絲絡駿馬，蹙踏飛波柳陰下。
奮身三丈兩蹄間，振鬣長鳴聲自乾。
少年狂興久已謝，但憶嘉陵繞劍關。
劍關大道車方軌，君自不去歸何難。
山中故人應大笑，築室種柳何時還。
次韵子由論書
作者：蘇軾
朝代：宋

吾雖不善書，曉書莫如我。
苟能通其意，常謂不學可。
貌妍容有矉，璧美何妨橢。
端莊雜流麗，剛健含婀娜。
好之每自譏，不獨子亦頗。
書成輒棄去，謬被傍人裹。
體勢本闊落，結束入細麽。
子詩亦見推，語重未敢荷。
爾來又學射，力薄愁官笴。
多好竟無成，不精安用夥。
何當盡屏去，萬事付懶惰。
吾聞古書法，守駿莫如跛。
世俗筆苦驕，衆中强嵬騀。
鍾張忽已遠，此語與時左。
次韵子由贈吳子野先生二絕句·其一
作者：蘇軾
朝代：宋

馬迹車輪滿四方，若爲閉著小茅堂。
安心欲捉左元放，癡疾還同顧長康。
次韵子由贈吳子野先生二絕句·其二
作者：蘇軾
朝代：宋

江令蒼苔圍故宅，謝家語燕集華堂。
先生笑說江南事，只有青山繞建康。
次韵子由辛丑除日見寄
作者：蘇軾
朝代：宋

薄宦驅我西，遠別不容惜。
方愁後會遠，未暇憂歲夕。
强歡雖有酒，冷酌不成席。
秦烹惟羊羹，隴饌有熊腊。
念爲兒童歲，屈指已成昔。
往事今何追，忽若箭已釋。
感時嗟事變，所得不償失。
府卒來驅儺，矍鑠驚遠客。
愁來豈有魔，煩汝爲攘磔。
寒梅與凍杏，嫩萼初似麥。
攀條爲惆悵，玉蕊何時折。
不憂春艷晚，行見棄夏覈。
人生行樂耳，安用聲名籍。
胡爲獨多感，不見膏自炙。
詩來苦相寬，子意遠可射。
依依見其面，疑子在咫尺。
兄今雖小官，幸忝佐方伯。
北池近所鑿，中有汧水碧。
臨池飲美酒，尚可消永日。
但恐詩力弱，鬬健未免馘。
詩成十日到，誰謂千里隔。
一月寄一篇，憂愁何足擲。
次韵子由送千之姪
作者：蘇軾
朝代：宋

江上松楠深復深，滿山風雨作龍吟。
年來老幹都生菌，下有孫枝欲出林。
白髮未成歸隠計，青衫儻有濟時心。
閉門試草三千牘，仄席求人少似今。
次韵子由送家退翁知懷安軍
作者：蘇軾
朝代：宋

吾州同年友，粲若琴上星。
當時功名意，豈止拾紫青。
事既與願違，天或不假齡。
今如圖中鶴，俯仰在一庭。
退翁守清約，霜菊有餘馨。
鼓笛方入破，朱絃微莫聽。
西南正春旱，廢沼黏枯萍。
翩然一麾去，想見靈雨零。
我無謫仙句，待詔沉香亭。
空騎內廐馬，天仗隨雲軿。
竟無絲毫補，眷焉誰汝令。
永愧舊山叟，憑君寄丁寧。
次韵子由送蔣夔赴代州學官
作者：蘇軾
朝代：宋

功利爭先變法初，典型獨守老成餘。
窮人未信詩能爾，倚市懸知繡不如。
代北諸生漸狂簡，牀頭雜說爲爬梳。
歸來問雁吾何敢，疾世王符解著書。
次韵子由送趙㞦歸覲錢塘遂赴永嘉
作者：蘇軾
朝代：宋

歸舟轉河曲，稍見楚山蒼。
候吏來迎客，吳音已带鄉。
言從謝康樂，先獻魯靈光。
已擊三千里，何須四十强。
風流半刺史，清絕校書郎。
到郡詩成集，尋溪水濺裳。
芒鞋隨采藥，繭紙記流觴。
海靜蛟鼉出，山空草木長。
宦遊無遠近，民事要更嘗。
願子傳家法，他年請尚方。
次韵子由送陳侗知陝州
作者：蘇軾
朝代：宋

誰能如鐵牛，橫身負黄河。
滔天不能沒，尺箠未易訶。
世俗自無常，徐公故逶迤。
別來不可說，事與浮雲多。
當時無限人，毀譽即墨阿。
虛聲了無實，夜蟲鳴機梭。
相逢一笑外，奈此白髮何。
天驥皆籋雲，長鳴飽芻禾。
王庭旅百實，大貝隨弓戈。
君獨一麾去，欲賡五袴歌。
甘棠古樂國，白酒金叵羅。
知君不久留，治行中新科。
過客足嗔喜，東堂記分鵝。
此外但坐嘯，後生工揣摩。
次韵孔常父送張天覺河東提刑
作者：蘇軾
朝代：宋

送君應典鷫鸘裘，憑仗千鍾洗別愁。
脫帽風流餘長史，埋輪家世本留侯。
子河駿馬方爭出，昭義疲兵得少休。
定向秋山得佳句，故關黄葉滿行輈。
次韵孔文仲推官見贈
作者：蘇軾
朝代：宋

我本麋鹿性，諒非伏轅姿。
君如汗血馬，作駒已權奇。
齊驅大道中，並带鑾鑣馳。
聞聲自决驟，那復受縶維。
謂君朝發燕，秣楚日未敧。
云何中道止，連蹇馿騾隨。
金鞍冒翠錦，玉勒垂青絲。
旁觀信美矣，自揣良厭之。
均爲人所勞，何必陋鹽輜。
君看立仗馬，不敢鳴且窺。
調習困鞭箠，僅存骨與皮。
人生各有志，此論我久持。
他人聞定笑，聊與吾子期。
空齋卧積雨，病骨煩撐支。
秋草上垣牆，霜葉鳴階墀。
門前自無客，敢作揚雄麾。
候吏報君來，弭節江之湄。
一對高人談，稍忘俗吏卑。
今朝枉詩句，粲如鳳來儀。
上山絕梯磴，墮海迷津涯。
憐我枯槁質，借潤生華滋。
肯效世俗人，洗刮求瘢痍。
賢明日登用，清廟歌緝熙。
胡不學長卿，預作封禪詞。
次韵孔毅父久旱已而甚雨三首·其一
作者：蘇軾
朝代：宋

饑人忽夢飯甑溢，夢中一飽百憂失。
只知夢飽本來空，未悟真饑定何物。
我生無田食破硯，爾來硯枯磨不出。
去年太歲空在酉，傍舍壺漿不容乞。
今年旱勢復如此，歲晚何以黔吾突。
青天蕩蕩呼不聞，況欲稽首號泥佛。
甕中蜥蜴尤可笑，跂跂脈脈何等秩。
陰陽有時雨有數，民是天民天自卹。
我雖窮苦不如人，要亦自是民之一。
形容雖似喪家狗，未肯聑耳爭投骨。
倒冠落幘謝朋友，獨與蚊雷共圭蓽。
故人嗔我不開門，君視我門誰肯屈。
可憐明月如潑水，夜半清光翻我室。
風從南來非雨候，且爲疲人洗蒸鬰。
褰裳一和快哉謠，未暇饑寒念明日。
次韵孔毅父久旱已而甚雨三首·其三
作者：蘇軾
朝代：宋

天公號令不再出，十日愁霖併爲一。
君家有田水冒田，我家無田憂入室。
不如西州楊道士，萬里隨身惟兩膝。
沿流不惡泝亦佳，一葉扁舟任飄突。
山芎麥麴都不用，泥行露宿終無疾。
夜來饑腸如轉雷，旅愁非酒不可開。
楊生自言識音律，洞簫入手清且哀。
不須更待秋井塌，見人白骨方銜杯。
次韵孔毅父久旱已而甚雨三首·其二
作者：蘇軾
朝代：宋

去年東坡拾瓦礫，自種黄桑三百尺。
今年刈草蓋雪堂，日炙風吹面如墨。
平生懶惰今始悔，老大勸農天所直。
沛然例賜三尺雨，造物無心怳難測。
四方上下同一雲，甘霔不爲龍所隔。
蓬蒿下濕迎曉耒，燈火新凉催夜織。
老夫作罷得甘寢，卧聽牆東人響屐。
奔流未已坑谷平，折葦枯荷恣漂溺。
腐儒粗糲支百年，力耕不受衆目憐。
破陂漏水不耐旱，人力未至求天全。
會當作塘徑千步，橫斷西北遮山泉。
四鄰相率助舉杵，人人知我囊無錢。
明年共看决渠雨，饑飽在我寧關天。
誰能伴我田間飲，醉倒惟有支頭磚。
次韵孔毅父集古人句見贈五首·其一
作者：蘇軾
朝代：宋

羨君戲集他人詩，指呼市人如使兒。
天邊鴻鵠不易得，便令作對隨家雞。
退之驚笑子美泣，問君久假何時歸。
世間好句世人共，明月自滿千家墀。
次韵孔毅父集古人句見贈五首·其三
作者：蘇軾
朝代：宋

天下幾人學杜甫，誰得其皮與其骨。
劃如太華當我前，跛䍧欲上驚崷崒。
名章俊語紛交衡，無人巧會當時情。
前生子美只君是，信手拈得俱天成。
次韵孔毅父集古人句見贈五首·其二
作者：蘇軾
朝代：宋

紫駝之峰人莫識，雜以雞豚真可惜。
今君坐致五侯鯖，盡是猩脣與熊白。
路傍拾得半段槍，何必開爐鑄矛戟。
用之如何在我耳，入手當令君喪魄。
次韵孔毅父集古人句見贈五首·其五
作者：蘇軾
朝代：宋

膏明蘭臭俱自焚，象牙翠羽戕其身。
多言自古爲數窮，微中有時堪解紛。
癡人但數羊羔兒，不知何者是左慈。
千章萬句卒非我，急走捉君應已遲。
次韵孔毅父集古人句見贈五首·其四
作者：蘇軾
朝代：宋

詩人雕刻閑草木，搜抉肝腎神應哭。
不如默誦千萬首，左抽右取談笑足。
夜吟石鼎聲悲秋，可憐好事劉與侯。
何當一醉百不問，我欲眠矣君歸休。
次韵孫巨源寄漣水李盛二著作并以見寄五絕·其一
作者：蘇軾
朝代：宋

南岳諸劉豈易逢，相望無復馬牛風。
山公雖見無多子，社燕何由戀塞鴻。
次韵孫巨源寄漣水李盛二著作并以見寄五絕·其三
作者：蘇軾
朝代：宋

漱石先生難可意，齧氈校尉久無朋。
應知客路愁無奈，故遣吟詩調李陵。
次韵孫巨源寄漣水李盛二著作并以見寄五絕·其二
作者：蘇軾
朝代：宋

高才晚歲終難進，勇退當年正急流。
不獨二疏爲可慕，他時當有景孫樓。
次韵孫巨源寄漣水李盛二著作并以見寄五絕·其五
作者：蘇軾
朝代：宋

膠西未到吾能說，桑柘禾麻不見春。
不羨京塵騎馬客，羨他淮月弄舟人。
次韵孫巨源寄漣水李盛二著作并以見寄五絕·其四
作者：蘇軾
朝代：宋

雲雨休排神女車，忠州老病畏人誇。
詩豪正值安仁在，空看河陽滿縣花。
次韵孫秘丞見贈
作者：蘇軾
朝代：宋

感慨清哀似變風，老於詩句耳偏聰。
迂疏自笑成何事，冷淡誰能用許功。
不怕飛蚊如立豹，肯隨白鳥過垂虹。
吟哦相對忘三伏，擬泛冰溪入雪宮。
次韵孫職方蒼梧山
作者：蘇軾
朝代：宋

蒼梧奇事豈虛傳，荒怪還須問子年。
遠託鰲頭轉滄海，來依鵬背負青天。
或云靈境歸賢者，又恐神功亦偶然。
聞道新春恣遊覽，羨君平地作飛仙。
次韵孫莘老斗野亭寄子由在邵伯堰
作者：蘇軾
朝代：宋

落帆謝公渚，日脚東西平。
孤亭得小憩，暮景含餘清。
坐待斗與牛，錯落挂南甍。
老僧如夙昔，一笑意已傾。
新詩出故人，舊事疑前生。
吾生七往來，送老海上城。
逢人輒自哂，得魚不忍烹。
似聞績溪老，復作東都行。
小詩如秋菊，艷艷霜中明。
過此感我言，長篇發春榮。
次韵孫莘老見贈時莘老移廬州因以別之
作者：蘇軾
朝代：宋

鑪錘一手賦形殊，造化無心敢望渠。
我本疏頑固當爾，子猶淪落況其餘。
龔黄側畔難言政，羅趙前頭且眩書。
惟有陽關一杯酒，殷勤重唱贈離居。
次韵宋肇惠澄心紙二首·其一
作者：蘇軾
朝代：宋

詩老囊空一不留，百番曾作百金收。
知君也厭雕肝腎，分我江南數斛愁。
次韵宋肇惠澄心紙二首·其二
作者：蘇軾
朝代：宋

君家家學陋相如，宜與諸儒論石渠。
古紙無多更分我，自應給札奏新書。
次韵完夫再贈之什某已卜居毗陵與完夫有廬里之約云
作者：蘇軾
朝代：宋

柳絮飛時筍籜斑，風流二老對開關。
雪芽我爲求陽羨，乳水君應餉惠山。
竹簟凉風眠晝永，玉堂制草落人間。
應容緩急煩閭里，桑柘聊同十畝閑。
次韵定國見寄
作者：蘇軾
朝代：宋

還朝如夢中，雙闕眩金碧。
復穿鵷鷺行，强寄麋鹿迹。
勞生苦晝短，展轉不能夕。
默坐數更鼓，流水夜自逆。
故人爲我謀，此志何由畢。
越吟知聽否，誰念病莊舄。
次韵定慧欽長老見寄八首·其一
作者：蘇軾
朝代：宋

左角看破楚，南柯聞長滕。
鈎簾歸乳燕，穴紙出癡蠅。
爲鼠常留飯，憐蛾不點燈。
崎嶇真可笑，我是小乘僧。
次韵定慧欽長老見寄八首·其七
作者：蘇軾
朝代：宋

少壯欲及物，老閑餘此心。
微生山海間，坐受瘴霧侵。
可憐鄧道士，攝衣問呻吟。
覆舟却私渡，斷橋費千金。
次韵定慧欽長老見寄八首·其三
作者：蘇軾
朝代：宋

羅浮高萬仞，下看扶桑卑。
默坐朱明洞，玉池自生肥。
從來性坦率，醉語漏天機。
相逢莫相問，我不記吾誰。
次韵定慧欽長老見寄八首·其二
作者：蘇軾
朝代：宋

鐵橋本無柱，石樓豈有門。
舞空五色羽，吠雲千歲根。
松花釀仙酒，木客饋山飧。
我醉君且去，陶云吾亦云。
次韵定慧欽長老見寄八首·其五
作者：蘇軾
朝代：宋

誰言窮巷士，乃竊造化權。
所見皆我有，安居受其全。
戲作一篇書，千古發爭端。
儒墨起相殺，予初本無言。
次韵定慧欽長老見寄八首·其八
作者：蘇軾
朝代：宋

浄名毗耶中，妙喜恒沙外。
初無來往相，二土同一在。
云何定慧師，尚欠行脚債。
請判維摩憑，一到東坡界。
次韵定慧欽長老見寄八首·其六
作者：蘇軾
朝代：宋

閑居蓄百毒，救彼跛與盲。
依山作陶穴，掩此暴骨橫。
區區效一溉，豈能濟含生。
力惡不己出，時哉非汝爭。
次韵定慧欽長老見寄八首·其四
作者：蘇軾
朝代：宋

幽人白骨觀，大士甘露滅。
根塵各清浄，心境兩奇絕。
真源未純熟，習氣餘陋劣。
譬如已放鷹，中夜時掣紲。
次韵張十七九日贈子由
作者：蘇軾
朝代：宋

千戈萬槊擁笓籬，九日清樽豈復持。
官事無窮何日了，菊花有信不吾欺。
逍遥瓊館真堪羨，取次塵纓未可縻。
迨此暇時須痛飲，他年長劍拄君頤。
次韵張安道讀杜詩
作者：蘇軾
朝代：宋

大雅初微缺，流風困暴豪。
張爲詞客賦，變作楚臣騷。
展轉更崩壞，紛綸閱俊髦。
地偏蕃怪産，源失亂狂濤。
粉黛迷真色，魚蝦易豢牢。
誰知杜陵傑，名與謫仙高。
掃地收千軌，爭標看兩艘。
詩人例窮苦，天意遣奔逃。
塵暗人亡鹿，溟翻帝斬鰲。
艱危思李牧，述作謝王褒。
失意各千里，哀鳴聞九皋。
騎鯨遁滄海，捋虎得綈袍。
巨筆屠龍手，微官似馬曹。
迂疏無事業，醉飽死遊遨。
簡牘儀型在，兒童篆刻勞。
今誰主文字，公合抱旌旄。
開卷遥相憶，知音兩不遭。
般斤思郢質，鯤化陋鯈濠。
恨我無佳句，時蒙致白醪。
殷勤理黄菊，未遣沒蓬蒿。
次韵張昌言喜雨
作者：蘇軾
朝代：宋

千里黄流失故居，年來赤地到青徐。
遥聞爭誦十行詔，無異親巡六尺輿。
精貫天人一言足，雲興嶽瀆萬靈趨。
愛君誰似元和老，賀雨詩成即諫書。
次韵張昌言給事省宿
作者：蘇軾
朝代：宋

馮顛久已敧殘雪，戎眼何曾眩落暉。
朔野按行猶爵躍，東臺瞑坐覺烏飛。
漫誇年少容吾在，若鬬尊前舉世稀。
待向嵩陽求水竹，一犁烟雨伴公歸。
次韵張琬
作者：蘇軾
朝代：宋

新落霜餘兩岸隆，塵埃舉袂識西風。
臨淮自古多名士，樽酒相從樂寓公。
半日偷閑歌嘯裏，百年暗盡往來中。
知君不向窮愁老，尚有清詩氣吐虹。
次韵張舜民自御史出倅虢州留別
作者：蘇軾
朝代：宋

玉堂給札氣如雲，初喜湘纍復佩銀。
樊口淒涼已陳迹，班心突兀見長身。
江湖前日真成夢，鄠杜他年恐卜鄰。
此去若容陪坐嘯，故應客主盡詩人。
次韵徐仲車
作者：蘇軾
朝代：宋

惡衣惡食詩愈好，恰是霜松囀春鳥。
蒼蠅莫亂遠雞聲，世上誰如公覺早。
八年看我走三州，月自當空水自流。
人間擾擾真螻蟻，應笑人呼作鬬牛。
次韵徐積
作者：蘇軾
朝代：宋

殺雞未肯邀季路，裹飯先須問子來。
但見中年隠槐市，豈知平日賦蘭臺。
海山入夢方東去，風雨留人得暫陪。
若說峨嵋眼前是，故鄉何處不堪回。
次韵德麟西湖新成見懷絕句
作者：蘇軾
朝代：宋

壺中春色飲中仙，騎鶴東來獨惘然。
猶有趙陳同李郭，不妨同泛過湖船。
次韵惠循二守相會
作者：蘇軾
朝代：宋

共惜相從一寸陰，酒杯雖淺意殊深。
且同月下三人影，莫作天涯萬里心。
東嶺近開松菊徑，南堂初絕斧斤音。
知君善頌如張老，猶望携壺更一臨。
次韵晁无咎學士相迎
作者：蘇軾
朝代：宋

少年獨識晁新城，閉門却掃卷旆旌。
胸中自有談天口，坐却秦軍發墨守。
有子不爲謀置錐，虹霓吞吐忘寒饑。
端如太史牛馬走，嚴徐不敢連尻脽。
徘回未用疑相待，枉尺知君有家戒。
避人聊復去瀛洲，伴我真能老淮海。
夢中仇池千仞巌，便欲攬我青霞幨。
且須還家與婦計，我本歸路連西南。
老來飲酒無人佐，獨看紅藥傾白墮。
每到平山憶醉翁，懸知他日君思我。
路傍小兒笑相逢，齊歌萬事轉頭空。
頼有風流賢別駕，猶堪十里卷春風。
次韵景仁留別
作者：蘇軾
朝代：宋

公老我亦衰，相見恨不數。
臨行一杯酒，此意重山岳。
歌詞白紵清，琴弄黄鍾濁。
詩新眇難和，飲少僅可學。
欲參兵部選，有力誰如犖。
且作東諸侯，山城雄鼓角。
南游許過我，不憚千里邈。
會當聞公來，倒屣髮一握。
次韵景文山堂聽箏三首·其一
作者：蘇軾
朝代：宋

忽憶韓公二妙姝，琵琶箏韵落空無。
猶勝江左狂靈運，空鬬東昏百草鬚。
次韵景文山堂聽箏三首·其三
作者：蘇軾
朝代：宋

荻花楓葉憶秦姝，切切幺絃細欲無。
莫把胡琴挑醉客，回看霜戟褚公鬚。
次韵景文山堂聽箏三首·其二
作者：蘇軾
朝代：宋

馬上胡琴塞上姝，鄭中丞後有人無。
詩成樺燭飄金燼，八尺英公欲燎鬚。
次韵曹九章見贈
作者：蘇軾
朝代：宋

蘧瑗知非我所師，流年已似手中蓍。
正平獨肯從文舉，中散何曾靳孝尼。
賣劍買牛真欲老，得錢沽酒更無疑。
雞豚異日爲同社，應有千篇唱和詩。
次韵曹子方運判雪中同游西湖
作者：蘇軾
朝代：宋

詞源灧灧波頭展，清唱一聲巌谷滿。
未容雪積句先高，豈獨湖開心自遠。
雲山已作歌眉淺，山下碧流清似眼。
樽前侑酒只新詩，何異書魚餐蠹簡。
次韵曹子方龍山真覺院瑞香花
作者：蘇軾
朝代：宋

幽香結淺紫，來自孤雲岑。
骨香不自知，色淺意殊深。
移栽青蓮宇，遂冠薝蔔林。
紉爲楚臣珮，散落天女襟。
君持風霜節，耳冷歌笑音。
一逢蘭蕙質，稍回鐵石心。
置酒要妍暖，養花須晏陰。
及此陰晴間，恐致慳嗇霖。
彩雲知易散，鷤䳏憂先吟。
明朝便陳迹，試著丹青臨。
次韵曹輔寄壑源試焙新茶
作者：蘇軾
朝代：宋

仙山靈草濕行雲，洗遍香肌粉未勻。
明月來投玉川子，清風吹破武林春。
要知冰雪心腸好，不是膏油首面新。
戲作小詩君一笑，從來佳茗似佳人。
次韵曾仲錫元日見寄
作者：蘇軾
朝代：宋

蕭索東風兩鬢華，年年幡勝剪宮花。
愁聞塞曲吹蘆管，喜見春盤得蓼芽。
吾國舊供雲澤米，君家新致雪坑茶。
燕南異事真堪紀，三寸黄甘擘永嘉。
次韵曾仲錫承議食蜜漬生荔支
作者：蘇軾
朝代：宋

代北寒虀擣韭萍，奇苞零落似晨星。
逢鹽久已成枯腊，得蜜猶疑是薄刑。
欲就左慈求拄杖，便隨李白跨滄溟。
攀條與立新名字，兒女稱呼恐不經。
次韵曾子開從駕二首·其一
作者：蘇軾
朝代：宋

槐街綠暗雨初勻，瑞霧香風滿後塵。
清廟幸同觀濟濟，豐年喜復接陳陳。
雍容已饜天庖賜，俯伏初嘗貢茗新。
輦路歸來聞好語，共驚堯顙類高辛。
次韵曾子開從駕二首·其二
作者：蘇軾
朝代：宋

入仗魂驚愧草萊，一聲清蹕九門開。
暉暉日傍金輿轉，習習風從玉宇來。
流落生還真一芥，周章危立近三槐。
道傍倘有山中舊，問我收身早晚回。
次韵朱光庭初夏
作者：蘇軾
朝代：宋

朝罷人人識鄭崇，直聲如在履聲中。
卧聞疏響梧桐雨，獨詠微凉殿閣風。
諫苑君方續承業，醉鄉我欲訪無功。
陶然一枕誰呼覺，牛蟻初除病後聰。
次韵朱光庭喜雨
作者：蘇軾
朝代：宋

久苦趙盾日，欣逢傅說霖。
坐知千里足，初覺兩河深。
破屋常持傘，無薪欲爨琴。
清詩似庭燎，雖美未忘箴。
次韵李修孺留別二首·其一
作者：蘇軾
朝代：宋

十年流落敢言歸，魚鳥江湖只自知。
豈意青天掃雲霧，盡呼黄髮寄安危。
風流吾子真前輩，人物他年記一時。
我欲折繻留此老，緇衣誰作好賢詩。
次韵李修孺留別二首·其二
作者：蘇軾
朝代：宋

此生別袖幾回麾，夢裏黄州空自疑。
何處青山不堪老，當時明月巧相隨。
窮通等是思家意，衰病難堪送客悲。
好去江魚煮江水，劍南歸路有姜詩。
次韵李公擇梅花
作者：蘇軾
朝代：宋

詩人固長貧，日午饑未動。
偶然得一飽，萬象困嘲弄。
尋花不論命，愛雪長忍凍。
天公非不憐，聽飽即喧鬨。
君爲三郡守，所至滿賓從。
江湖常在眼，詩酒事豪縱。
奉使今折磨，清比於陵仲。
永懷茶山下，携妓修春貢。
更憶檻泉亭，插花雲髻重。
蕭然卧灊麓，愁聽春禽哢。
忽見早梅花，不飲但孤諷。
詩成獨寄我，字字愈頭痛。
嗟君本侍臣，筆橐從上雍。
脫靴吟芍藥，給札賦雲夢。
何人慰流落，嘉蘤天爲種。
杯傾笛中吟，帽拂果下鞚。
感時念羈旅，此意吾儕共。
故山今何有，桐花集幺鳳。
君亦憶匡廬，歸掃藏書洞。
何當種此花，各抱漢陰甕。
次韵李端叔謝送牛戩鴛鴦竹石圖
作者：蘇軾
朝代：宋

聞君談西戎，廢食忘早晚。
王師本不陳，賊壘何足剗。
守邊在得士，此語要而簡。
知君論將口，似予識畫眼。
笑指塵壁間，此是老牛戩。
平生師衛玠，非意嘗理遣。
愬君定何人，未用市朝顯。
置之勿復道，世俗固多舛。
歸去亦何須，單車度殽澠。
如蟲得羽化，已脫安用繭。
家書空萬軸，凉暴困舒卷。
念當掃長物，閉息默自暖。
此畫聊付君，幽處得小展。
新詩勿縱筆，羣吠驚邑犬。
時來未可知，妙斲待輪扁。
次韵李端叔送保倅翟安常赴闕兼寄子由
作者：蘇軾
朝代：宋

中山保塞兩窮邊，卧治雍容已百年。
顧我迂愚分竹使，與君談笑用蒲鞭。
松荒三徑思元亮，草合平池憶惠連。
白髮歸心憑說與，古來誰似兩疏賢。
次韵李邦直感舊
作者：蘇軾
朝代：宋

騶騎傳呼出跨坊，簿書填委入充堂。
誰教按部如何武，只許清尊對孟光。
婉娩有時來入夢，溫柔何日聽還鄉。
酸寒病守尤堪笑，千步空餘僕射場。
次韵杭人裴維甫
作者：蘇軾
朝代：宋

餘杭門外葉飛秋，尚記居人挽去舟。
一別臨平山上塔，五年雲夢澤南州。
淒涼楚些緣吾發，邂逅秦淮爲子留。
寄謝西湖舊風月，故應時許夢中游。
次韵林子中春日新隄書事見寄
作者：蘇軾
朝代：宋

東都寄食似浮雲，襆被真成一宿賓。
收得玉堂揮翰手，却爲淮月弄舟人。
羨君湖上齋摇碧，笑我花時甑有塵。
爲報年來殺風景，連江夢雨不知春。
次韵林子中王彥祖唱酬
作者：蘇軾
朝代：宋

早知身寄一漚中，晚節尤驚落木風。
昨夢已論三世事，歲寒猶喜五人同。
雨餘北固山圍座，春盡西湖水映空。
差勝四明狂監在，更將老眼犯塵紅。
次韵林子中蒜山亭見寄
作者：蘇軾
朝代：宋

奇逸多聞老敬通，何人慷慨解憐翁。
十年簿領催衰白，一笑江山發醉紅。
聞道賦詩臨北固，未應舉扇向西風。
叩頭莫喚無家客，歸掃岷峨一畝宮。
次韵林子中見寄
作者：蘇軾
朝代：宋

飄零洛社數遺民，詩酒當年困惡賓。
元亮本無適俗韵，孝章要是有名人。
蒜山小隠雖爲客，江水西來亦带岷。
卷却西湖千頃葑，笑看魚尾更莘莘。
次韵柳子玉二首·地爐
作者：蘇軾
朝代：宋

細聲蚯蚓發銀瓶，擁褐橫眠天未明。
衰鬢鑷殘敧雪領，壯心降盡倒風旌。
自稱丹竈錙銖火，倦聽山城長短更。
聞道床頭惟竹几，夫人應不解卿卿。
次韵柳子玉二首·紙帳
作者：蘇軾
朝代：宋

亂文龜殻細相連，慣卧青綾恐未便。
潔似僧巾白㲲布，暖於蠻帳紫茸氈。
錦衾速卷持還客，破屋那愁仰見天。
但恐嬌兒還惡睡，夜深踏裂不成眠。
次韵柳子玉見寄
作者：蘇軾
朝代：宋

薄雷輕雨曉晴初，陌上春泥未濺裾。
行樂及時雖有酒，出門無侶漫看書。
遥知寒食催歸騎，定把鴟夷載後車。
他日見邀須强起，不應辭病似相如。
次韵柳子玉過陳絕糧二首·其一
作者：蘇軾
朝代：宋

風雨蕭蕭夜晦迷，不須鳴叫强知時。
多才久被天公怪，闕食惟應爨婦知。
杜叟挽衣那及脛，顔公食粥敢言炊。
詩人情味真嘗遍，試問於今底處虧。
次韵柳子玉過陳絕糧二首·其二
作者：蘇軾
朝代：宋

如我自觀猶可厭，非君誰復肯相尋。
圖書跌宕悲年老，燈火青熒語夜深。
早歲便懷齊物志，微官敢有濟時心。
南行千里成何事，一聽秋濤萬鼓音。
次韵楊公濟奉議梅花十首·其一
作者：蘇軾
朝代：宋

梅梢春色弄微和，作意南枝剪刻多。
月黑林間逢縞袂，霸陵醉尉誤誰何。
次韵楊公濟奉議梅花十首·其一〇
作者：蘇軾
朝代：宋

縞裙練帨玉川家，肝膽清新冷不邪。
穠李爭春猶辦此，更教踏雪看梅花。
次韵楊公濟奉議梅花十首·其七
作者：蘇軾
朝代：宋

冰盤未薦含酸子，雪嶺先看耐凍枝。
應笑春風木芍藥，豐肌弱骨要人醫。
次韵楊公濟奉議梅花十首·其三
作者：蘇軾
朝代：宋

綠髮尋春湖畔回，萬松嶺上一枝開。
而今縱老霜根在，得見劉郎又獨來。
次韵楊公濟奉議梅花十首·其九
作者：蘇軾
朝代：宋

鮫綃剪碎玉簪輕，檀暈粧成雪月明。
肯伴老人春一醉，懸知欲落更多情。
次韵楊公濟奉議梅花十首·其二
作者：蘇軾
朝代：宋

相逢月下是瑶臺，藉草清樽連夜開。
明日酒醒應滿地，空令饑鶴啄莓苔。
次韵楊公濟奉議梅花十首·其五
作者：蘇軾
朝代：宋

日出冰凘散水花，野梅官柳漸敧斜。
西郊欲就詩人飲，黄四娘東子美家。
次韵楊公濟奉議梅花十首·其八
作者：蘇軾
朝代：宋

寒雀喧喧凍不飛，遶林空啅未開枝。
多情好與風流伴，不到雙雙燕子時。
次韵楊公濟奉議梅花十首·其六
作者：蘇軾
朝代：宋

君知早落坐先開，莫著新詩句句催。
嶺北霜枝最多思，忍寒留待使君來。
次韵楊公濟奉議梅花十首·其四
作者：蘇軾
朝代：宋

月地雲階漫一樽，玉奴終不負東昏。
臨春結綺荒荆棘，誰信幽香是返魂。
次韵楊次公惠徑山龍井水
作者：蘇軾
朝代：宋

漏盡雞號厭夜行，年來小器溢瓶罌。
棄官縱未歸東海，罷郡猶堪作水衡。
幻色將空眼先暗，勝遊無礙脚殊輕。
空煩遠致龍淵水，寧復臨池似伯英。
次韵楊褒早春
作者：蘇軾
朝代：宋

窮巷淒涼苦未和，君家庭院得春多。
不辭瘦馬衝殘雪，來聽佳人唱踏莎。
破恨徑須煩麴糵，增年誰復怨羲娥。
良辰樂事古難並，白髮青衫我亦歌。
細雨郊園聊種菜，冷官門戶可張羅。
放朝三日君恩重，睡美不知身在何。
次韵樂著作天慶觀醮
作者：蘇軾
朝代：宋

濁世紛紛肯下臨，夢尋飛步五雲深。
無因上到通明殿，只許微聞玉珮音。
次韵樂著作送酒
作者：蘇軾
朝代：宋

少年多病怯杯觴，老去方知此味長。
萬斛羈愁都似雪，一壺春酒若爲湯。
次韵樂著作野步
作者：蘇軾
朝代：宋

老來幾不辨西東，秋後霜林且强紅。
眼暈見花真是病，耳虛聞蟻定非聰。
酒醒不覺春强半，睡起常驚日過中。
植杖偶逢爲黍客，披衣閑詠舞雩風。
仰看落蕊收松粉，俯見新芽摘杞叢。
楚雨還昏雲夢澤，吳潮不到武昌宮。
廢興古郡詩無數，寂寞閑窗易粗通。
解組歸來成二老，風流他日與君同。
次韵正輔同遊白水山
作者：蘇軾
朝代：宋

祇知楚越爲天涯，不知肝膽非一家。
此身如綫自縈繞，左旋右轉隨繅車。
誤拋山林入朝市，平地咫尺千褒斜。
欲從稚川隠羅浮，先與靈運開永嘉。
首參虞舜款韶石，次謁六祖登南華。
仙山一見五色羽，雪樹兩摘南枝花。
赤魚白蟹箸屢下，黄柑綠橘籩常加。
糖霜不待蜀客寄，荔支莫信閩人誇。
恣傾白蜜收五稜，細劚黄土栽三椏。
朱明洞裏得靈草，翩然放杖凌蒼霞。
豈無軒車駕熟鹿，亦有鼓吹號寒蛙。
山人勸酒不用勺，石上自有樽罍漥。
徑從此路朝玉闕，千里莫遣毫釐差。
故人日夜望我歸，相迎欲到長風沙。
豈知乘槎天女側，獨倚雲機看織紗。
世間誰似老兄弟，篤愛不復相疵瑕。
相携行到水窮處，庶幾一見留子嗟。
千年枸杞常夜吠，無數草棘工藏遮。
但令凡心一洗濯，神人仙藥不我遐。
山中歸來萬想滅，豈復回顧雙雲鴉。
次韵正輔表兄江行見桃花
作者：蘇軾
朝代：宋

曲士賦懷沙，草木傷莽莽。
德人無荆棘，坐失嶺嶠阻。
我兄瑚璉姿，流落瘴江浦。
浄眼見桃花，紛紛墮紅雨。
蕭然振衣裓，笑問散花女。
我觀解語花，粉色如黄土。
一言破千偈，況爾初不語。
可憐一轉話，他日如何舉。
故復此微吟，聊和鷗鴉櫓。
江邊閑草木，閑客當爲主。
爾來子美瘦，正坐作詩苦。
袖手焚筆研，清篇真漫與。
願兄理北轅，六轡去如組。
上林桃花開，水暖鴻北翥。
次韵段縫見贈
作者：蘇軾
朝代：宋

季子東周負郭田，須知力穡是家傳。
細思種薤五十本，大勝取禾三百廛。
若得與君連北巷，故應終老忘西川。
短衣匹馬非吾事，只擬關門不問天。
次韵毛滂法曹感雨
作者：蘇軾
朝代：宋

江南佳公子，遺我錦繡端。
攬之溫如春，公子焉得寒。
興雨自有時，膚寸便濛𩆓。
斂藏以自潤，牛斗何足干。
空庭月與影，强結三友歡。
我豈不足歟，要此清團團。
欲歡在一醉，常恐樽中乾。
捨酒尚可樂，明珠如彈丸。
但恐千仞雀，匆匆發虛彈。
迨子閑暇時，種子田中丹。
一朝涉世故，空腹容欺謾。
我頃在東坡，秋菊爲夕餐。
永愧坡間人，布褐爲我完。
雪堂初覆瓦，上簟無下莞。
時時亦設客，每醉筒輒殫。
一笑便傾倒，五年得輕安。
公子豈我徒，衣缽傳一簞。
定非郊與島，筆勢江河寬。
悲吟古寺中，穿帷雪漫漫。
他年記此味，芋火對嬾殘。
次韵水官詩
作者：蘇軾
朝代：宋

高人豈學畫，用筆乃其天。
譬如善游人，一一能操船。
閻子本縫掖，疇昔慕雲淵。
丹青偶爲戲，染指初嘗黿。
愛之不自已，筆勢如風翻。
傳聞貞觀中，左衽解椎鬟。
南夷羞白雉，佛國貢青蓮。
詔令擬王會，別殿寫戎蠻。
熊冠金絡額，豹袖擁旛旜。
傳入應門內，俯伏脫劍弮。
天姿儼龍鳳，雜沓朝鵬鱣。
神功與絕迹，後世兩莫扳。
自從李氏亡，群盜竊山川。
長安三日火，至寶隨飛烟。
尚有脫身者，漂流出東關。
三官豈容獨，得此今已編。
吁嗟至神物，會合當有年。
京城諸權貴，欲取百計難。
贈以玉如意，豈能動高禪。
惟應一篇詩，皎若畫在前。
次韵江晦叔二首·其一
作者：蘇軾
朝代：宋

人老家何在，龍眠雨未驚。
酒船回太白，稚子候淵明。
幸與登仙郭，同依坐嘯成。
小樓看月上，劇飲到參橫。
次韵江晦叔二首·其二
作者：蘇軾
朝代：宋

鐘鼓江南岸，歸來夢自驚。
浮雲時事改，孤月此心明。
雨已傾盆落，詩仍翻水成。
二江爭送客，木杪看橋橫。
次韵江晦叔兼呈器之
作者：蘇軾
朝代：宋

橫空初不跨鵬鼇，但覺胡牀步步高。
一枕晝眠春有夢，扁舟夜渡海無濤。
歸來又見顛茶陸，多病仍逢止酒陶。
笑說南荒底處所，祇今榕葉下庭臯。
次韵沈長官三首·其一
作者：蘇軾
朝代：宋

家山何在兩忘歸，杯酒相逢慎勿違。
不獨飯山嘲我瘦，也應糠覈怪君肥。
次韵沈長官三首·其三
作者：蘇軾
朝代：宋

造物知吾久念歸，似憐衰病不相違。
風來震澤帆初飽，雨入松江水漸肥。
次韵沈長官三首·其二
作者：蘇軾
朝代：宋

男婚已畢女將歸，累盡身輕志莫違。
聞道山中食無肉，玉池清水自生肥。
次韵法芝舉舊詩一首
作者：蘇軾
朝代：宋

春來何處不歸鴻，非復羸牛踏舊蹤。
但願老師真似月，誰家甕裏不相逢。
次韵滕元發許仲塗秦少游
作者：蘇軾
朝代：宋

二公詩格老彌新，醉後狂吟許野人。
坐看青丘吞澤芥，自慚黄潦薦溪蘋。
兩邦旌纛光相照，十畝鋤犁手自親。
何似秦郎妙天下，明年獻頌請東巡。
次韵滕大夫三首 雪浪石 其一
作者：蘇軾
朝代：宋

太行西來萬馬屯，勢與岱岳爭雄尊。
飛狐上黨天下脊，半掩落日先黄昏。
削成山東二百郡，氣壓代北三家村。
千峰右卷矗牙帳，崩崖鑿斷開土門。
朅來城下作飛石，一礮驚落天驕魂。
承平百年烽燧冷，此物僵卧枯榆根。
畫師爭摹雪浪勢，天工不見雷斧痕。
離堆四面繞江水，坐無蜀士誰與論。
老翁兒戲作飛雨，把酒坐看珠跳盆。
此身自幻孰非夢，故國山水聊心存。
次韵滕大夫三首 雪浪石 其二
作者：蘇軾
朝代：宋

我頃三章乞越州，欲尋萬壑看交流。
且憑造物開山骨，已見天吳出浪頭。
履道鑿池雖可致，玉川卷地若爲收。
洛陽泉石今誰主，莫學癡人李與牛。
次韵滕大夫三首·沉香石
作者：蘇軾
朝代：宋

壁立孤峰倚硯長，共疑沉水得頑蒼。
欲隨楚客紉蘭佩，誰信吳兒是木腸。
山下曾逢化松石，玉中還有辟邪香。
早知百和俱灰燼，未信人言弱勝剛。
次韵潛師放魚
作者：蘇軾
朝代：宋

法師說法臨泗水，無數天花隨麈尾。
勸將浄業種西方，莫待夢中呼起起。
哀哉若魚竟坐口，遠愧知幾穆生醴。
況逢孟簡對盧仝，不怕校人欺子美。
疲民尚作魚尾赤，數罟未除吾顙泚。
法師自有衣中珠，不用辛苦泥沙底。
次韵王仲至喜雪御筵
作者：蘇軾
朝代：宋

三軍喜氣鑠飛花，睡起空驚月在沙。
未集驊騮金騕褭，故殘鳷鵲玉橫斜。
偶還仗內身如寄，尚憶江南酒可賒。
宣勸不多心自醉，强扶衰白拜君嘉。
次韵王定國南遷回見寄
作者：蘇軾
朝代：宋

土暈銅花蝕秋水，要須悍石相礱砥。
十年冰蘗戰膏粱，萬里煙波濯紈綺。
歸來詩思轉清激，百丈空潭數魴鯉。
逝將桂浦擷蘭蓀，不記槐堂收劍履。
却思庾嶺今何在，更說彭城真夢耳。
君知先竭是甘井，我願得全如苦李。
妄心不復九迴腸，至道終當三洗髓。
廣陵陽羨何足較，只有無何真我里。
樂全老子今禪伯，掣電機鋒不容擬。
心通豈復問云何，印可聊須答如是。
相逢爲我話留滯，桃花春漲孤舟起。
次韵王定國得晉卿酒相留夜飲
作者：蘇軾
朝代：宋

短衫壓手氣橫秋，更著仙人紫綺裘。
使我有名全是酒，從他作病且忘憂。
詩無定律君應將，醉有真鄉我可侯。
且倒餘樽盡今夕，睡蛇已死不須鈎。
次韵王定國得潁倅二首·其一
作者：蘇軾
朝代：宋

仙風入骨已凌雲，秋水爲文不受塵。
一噫固應號地籟，餘波猶足挂天紳。
買牛但自捐三尺，射鼠何勞挽六鈞。
莫向百花潭上去，醉翁不見與誰親。
次韵王定國得潁倅二首·其二
作者：蘇軾
朝代：宋

滔滔四海我知津，每愧先生植杖芸。
自少多言晚聞道，從今閉口不論文。
灧翻白獸樽中酒，歸煮青泥坊底芹。
要識老僧無盡處，牀頭牛蟻不曾聞。
次韵王定國揚州倅
作者：蘇軾
朝代：宋

此身江海寄天遊，一落紅塵不易收。
未許相如還蜀道，空教何遜在揚州。
又驚白酒催黄菊，尚喜朱顔映黑頭。
火急著書千古事，虞卿應未厭窮愁。
次韵王定國書丹元子寧極齋
作者：蘇軾
朝代：宋

仙人與吾輩，寓迹同一塵。
何曾五漿饋，但有爭席人。
寧極無常居，此齋自隨身。
人那識郗鑑，天不留封倫。
誤落世網中，俗物愁我神。
先生忽扣戶，夜呼祁孔賓。
便欲隨子去，著書未絕麟。
願掛神虎冠，往卜飲馬鄰。
王郎濯紈綺，意與陋巷親。
南游苦不早，倘及蓴鱸新。
次韵王定國會飲清虛堂
作者：蘇軾
朝代：宋

何遜揚州又幾年，官梅詩興故依然。
何人可復間季孟，與子不妨中聖賢。
卜築君方淮上郡，歸心我已劍南川。
此身正似蠶將老，更盡春光一再眠。
次韵王定國謝韓子華過飲
作者：蘇軾
朝代：宋

楚有孫叔敖，長城隠千里。
哀哉練裙子，負薪躡破履。
豈無故交親，逝去如覆水。
不如老優孟，談笑託諧美。
世家不可恃，如倚折足几。
祥符有賢相，手握天下砥。
懿敏亦名公，三貴德爵齒。
蓋棺今幾日，公子誰料理。
誰要卿料理，欲說且止止。
宅相開府公，久爲蒼生起。
如何垂老別，冰盤饋蒼耳。
親嫌妨鶚薦，相對發微泚。
新詩如彈丸，脫手不移晷。
我亦老賓客，苦語落紈綺。
莫辭三上章，有道貧賤恥。
次韵王定國馬上見寄
作者：蘇軾
朝代：宋

昨夜霜風入裌衣，曉來病骨更支離。
疏狂似我人誰顧，坎坷憐君志未移。
但恨不携桃葉女，尚能來趁菊花時。
南臺二謝人無繼，直恐君詩勝義熙。
次韵王廷老和張十七九日見寄二首·其一
作者：蘇軾
朝代：宋

霜葉投空雀啅籬，上樓筋力强扶持。
對花把酒未甘老，膏面染鬚聊自欺。
無事亦知君好飲，多才終恐世相縻。
請看平日銜杯口，會有金椎爲控頤。
次韵王廷老和張十七九日見寄二首·其二
作者：蘇軾
朝代：宋

接果移花看補籬，腰鐮手斧不妨持。
上都新事長先到，老圃閑談未易欺。
釀酒閉門開社甕，殺牛留客解耕縻。
何時得見纖纖玉，右手持杯左捧頤。
次韵王廷老退居見寄
作者：蘇軾
朝代：宋

浪蕊浮花不辨春，歸來方識歲寒人。
回頭自笑風波地，閉眼聊觀夢幻身。
北牖已安陶令榻，西風還避庾公塵。
更搔短髮東南望，試問今誰裹舊巾。
次韵王忠玉游虎丘絕句三首·其一
作者：蘇軾
朝代：宋

當年大白此相浮，老守娛賓得二丘。
白髮重來故人盡，空餘叢桂小山幽。
次韵王忠玉游虎丘絕句三首·其三
作者：蘇軾
朝代：宋

舞衫歌扇轉頭空，只有青山杳靄中。
若共吳王鬬百草，使君未敢借驚鴻。
次韵王忠玉游虎丘絕句三首·其二
作者：蘇軾
朝代：宋

青蓋紅旗映玉山，新詩小草落玄泉。
風流使者人爭看，知有真娘立道邊。
次韵王晉卿上元侍宴端門
作者：蘇軾
朝代：宋

月上九門開，星河繞露臺。
君方枕中夢，我亦化人來。
光動仙毬縋，香餘步輦回。
相從穿萬馬，衰病若爲陪。
次韵王晉卿奉詔押高麗宴射
作者：蘇軾
朝代：宋

北苑傳呼陛楯郎，東夷初識令君香。
天山自可三箭取，海國何勞一葦杭。
宣勸不辭金碗側，醉歸爭看玉鞭長。
錦囊詩草勤收拾，莫遣雞林得夜光。
次韵王晉卿惠花栽栽所寓張退傅第中
作者：蘇軾
朝代：宋

坐來念念失前人，共向空中寓一塵。
若問此花誰是主，天教閑客管青春。
次韵王滁州見寄
作者：蘇軾
朝代：宋

斯人何似似春雨，歌舞農夫怨行路。
君看永叔與元之，坎軻一生遭口語。
兩翁當年鬢未絲，玉堂揮翰手如飛。
教得滁人解吟詠，至今里巷嘲輕肥。
君家聯翩盡卿相，獨來坐嘯溪山上。
笑捐浮利一雞肋，多取清名幾熊掌。
丈夫自重貴難售，兩翁今與青山久。
後來太守更風流，要伴前人作詩瘦。
我倦承明苦求出，到處遺蹤尋六一。
憑君試與問琅邪，許我來游莫難色。
次韵王覿正言喜雪
作者：蘇軾
朝代：宋

聖人與天通，有詔寬獄市。
好語夜喧街，濕雲朝覆砌。
紛然退朝後，色映宮槐媚。
欲誇剪刻工，故上朱藍袂。
我方執筆侍，未敢書上瑞。
君猶伏閣爭，高論亦少慰。
霏霏止還作，盎盎風與氣。
神龍久潛伏，一怒勢必倍。
行當見三白，拜舞讙萬歲。
歸來飲君家，酣詠追既醉。
次韵王誨夜坐
作者：蘇軾
朝代：宋

愛君東閣能延客，顧我閑官不計員。
策杖頻過知未厭，卜居相近豈辭遷。
莫將詩句驚摇落，漸喜樽罍省撲緣。
待約月明池上宿，夜深同看水中天。
次韵王郎子立風雨有感
作者：蘇軾
朝代：宋

百年一俯仰，寒暑相主客。
稍增裘褐氣，已覺團扇厄。
不煩計榮辱，此喪彼有獲。
我琴終不敗，無攫亦無醳。
後生不自牧，呻吟空挾策。
揠苗不待長，買菜苦求益。
此郎獨靜退，門外無行迹。
但恐陶淵明，每爲饑所迫。
淒風弄衣結，小雪穿門席。
願君付一笑，造物亦戲劇。
朝來賦雲夢，筆落風雨疾。
爲君裁春衫，高會開桂籍。
次韵王都尉偶得耳疾
作者：蘇軾
朝代：宋

君知六鑿皆爲贅，我有一言能决疣。
病客巧聞床下蟻，癡人强覷棘端猴。
聰明不在根塵裏，藥餌空爲婢僕憂。
但試周郎看聾否，曲音小誤已回頭。
次韵王雄州送侍其涇州
作者：蘇軾
朝代：宋

威聲又數中興年，二虜行當一矢聯。
聞道名城得真將，故應驚羽落空弦。
追鋒歸去雄三衛，授鉞重來定十連。
別酒回頭便陳迹，號呶端合發初筵。
次韵王雄州還朝留別
作者：蘇軾
朝代：宋

老李威名八十年，壁間精悍見遺顔。
自聞出守風流似，稍覺承平氣象還。
但遣詩人歌杕杜，不妨侍女唱陽關。
內朝接武知何日，白髮羞歸供奉班。
次韵王震
作者：蘇軾
朝代：宋

携文過我治平間，霧豹當時始一斑。
聞道吹噓借餘論，故教流落得生還。
清篇带月來霜夜，妙語先春發病顔。
詩酒暮年猶足用，竹林高會許時攀。
次韵王鞏南遷初歸二首·其一
作者：蘇軾
朝代：宋

問君謫南賓，野葛食幾尺。
逢人瘴髮黄，入市胡眼碧。
三年不易過，坐睨倚天壁。
歸來貌如故，妙語仍破鏑。
那能廢詩酒，亦未妨禪寂。
願爲尚書郎，還賜上方舄。
次韵王鞏南遷初歸二首·其二
作者：蘇軾
朝代：宋

江家舊池臺，修竹圍一尺。
歸來萬事非，惟見秦淮碧。
平生痛飲處，遺墨鴉棲壁。
西來故父客，金印雜鳴鏑。
三槐老更茂，花絮春寂寂。
中微未可料，家廟藏赤舄。
次韵王鞏獨眠
作者：蘇軾
朝代：宋

居士身心如槁木，旅館孤眠體生粟。
誰能相思琢白玉，服藥千朝償一宿。
天寒日短銀燈續，欲往從之車脫軸。
何人吹斷參差竹，泗水茫茫鴨頭綠。
次韵王鞏留別
作者：蘇軾
朝代：宋

去國已八年，故人今有誰。
當時交游內，未數蔡克兒。
豈無知我者，好爵半已縻。
爭爲東閣吏，不顧北山移。
公子表獨立，與世頗異馳。
不辭千里遠，成此一段奇。
蛾眉亦可憐，無奈思餠師。
無人伴客寢，惟有支牀龜。
君歸與何人，文字相娛嬉。
持此調張子，一笑當脫頤。
次韵王鞏顔復同泛舟
作者：蘇軾
朝代：宋

沈郎清瘦不勝衣，邊老便便带十圍。
躞蹀身輕山上走，歡呼船重醉中歸。
舞腰似雪金釵落，談辯如雲玉麈揮。
憶在錢塘正如此，回頭四十二年非。
次韵王鬰林
作者：蘇軾
朝代：宋

晚途流落不堪言，海上春泥手自翻。
漢使節空餘皓首，故侯瓜在有頹垣。
平生多難非天意，此去殘年盡主恩。
誤辱使君相抆拭，寧聞老鶴更乘軒。
次韵田國博部夫南京見寄二絕·其一
作者：蘇軾
朝代：宋

歲月翩翩下坂輪，歸來杏子已生人。
深紅落盡東風惡，柳絮榆錢不當春。
次韵田國博部夫南京見寄二絕·其二
作者：蘇軾
朝代：宋

火冷餳稀杏粥稠，青裙縞袂餉田頭。
大夫行役家人怨，應羨居鄉馬少游。
次韵秦太虛見戲耳聾
作者：蘇軾
朝代：宋

君不見詩人借車無可載，留得一錢何足頼。
晚年更似杜陵翁，右臂雖存耳先聵。
人將蟻動作牛鬬，我覺風雷真一噫。
聞塵掃盡根性空，不須更枕清流派。
大朴初散失渾沌，六鑿相攘更勝敗。
眼花亂墜酒生風，口業不停詩有債。
君知五藴皆是賊，人生一病今先差。
但恐此心終未了，不見不聞還是礙。
今君疑我特佯聾，故作嘲詩窮嶮怪。
須防額癢出三耳，莫放筆端風雨快。
次韵秦少游王仲至元日立春三首·其一
作者：蘇軾
朝代：宋

省事天公厭兩回，新年春日併相催。
殷勤更下山陰雪，要與梅花作伴來。
次韵秦少游王仲至元日立春三首·其三
作者：蘇軾
朝代：宋

詞鋒雖作楚騷寒，德意還同漢詔寬。
好遣秦郎供帖子，盡驅春色入毫端。
次韵秦少游王仲至元日立春三首·其二
作者：蘇軾
朝代：宋

己卯嘉辰壽阿同，願渠無過亦無功。
明年春日江湖上，回首觚稜一夢中。
次韵秦少章和錢蒙仲
作者：蘇軾
朝代：宋

碧畦黄隴稻如京，歲美人和易得情。
鑑裏移舟天外思，地中鳴角古來聲。
山圍故國城空在，潮打西陵意未平。
二子有如雙白鷺，隔江相照雪衣明。
次韵秦觀秀才見贈秦與孫莘老李公擇甚熟將入京應舉
作者：蘇軾
朝代：宋

夜光明月非所投，逢年遇合百無憂。
將軍百戰竟不侯，伯郎一斗得凉州。
翹關負重君無力，十年不入紛華域。
故人坐上見君文，謂是古人吁莫測。
新詩說盡萬物情，硬黄小字臨黄庭。
故人已去君未到，空吟河畔草青青。
誰謂他鄉各異縣，天遣君來破吾願。
一聞君語識君心，短李髯孫眼中見。
江湖放浪久全真，忽然一鳴驚倒人。
縱橫所值無不可，知君不怕新書新。
千金敝帚那堪換，我亦淹留豈長算。
山中既未决同歸，我聊爾耳君其漫。
次韵程正輔遊碧落洞
作者：蘇軾
朝代：宋

空山不難到，絕境未易名。
何時謫仙人，來作鈞天聲。
胸中幾雲夢，餘地多恢宏。
長庚與北斗，錯落綴冠纓。
黄公獻紫芝，赤松饋青精。
溪山久寂寞，請續離騷經。
抱枝寒蜩咽，繞耳飛蚊清。
謫仙撫掌笑，笑此羽皇銘。
我頃嘗獨遊，自適孤雲情。
君今又繼往，霧雨愁青冥。
感君兄弟意，尋羊問初平。
玉牀分箭鏃，不忍獨長生。
詩成輒寄我，妙絕陶謝并。
孤鴻方避弋，老驥猶在坰。
鳥獸如可羣，永寄槁木形。
何山不堪隠，飲水自修齡。
次韵穆父尚書侍祠郊丘瞻望天光退而相慶引滿醉吟
作者：蘇軾
朝代：宋

千章杞梓蔭雲天，樗散誰收老鄭虔。
喜氣到君浮白裏，豐年及我掛冠前。
令嚴鐘鼓三更月，野宿貔貅萬竈烟。
太息何人知帝力，歸來金帛看頳肩。
次韵穆父舍人再贈之什
作者：蘇軾
朝代：宋

詔語春溫昨夜班，屋頭鳴鴂便關關。
游仙夢覺月臨幌，賀雨詩成雲滿山。
憐我白頭來仗下，看君黄氣發眉間。
鳳池故事同機務，火急開樽及尚閑。
次韵穎叔觀燈
作者：蘇軾
朝代：宋

安西老守是禪僧，到處應然無盡燈。
永夜出游從萬騎，諸羌入看擁千層。
便因行樂令投甲，不用防秋更打冰。
振旅歸來還侍宴，十分宣勸恐難勝。
次韵章傳道喜雨
作者：蘇軾
朝代：宋

去年夏旱秋不雨，海畔居民飲鹹苦。
今年春暖欲生蝝，地上戢戢多於土。
預憂一旦開兩翅，口吻如風那肯吐。
前時渡江入吳越，布陣橫空如項羽。
農夫拱手但垂泣，人力區區固難禦。
撲緣鬉毛困牛馬，啖齧衣服穿房戶。
坐觀不救亦何心，秉畀炎火傳自古。
荷鋤散掘誰敢後，得米濟饑還小補。
常山山神信英烈，撝駕雷公訶電母。
應憐郡守老且愚，欲把瘡痍手摩撫。
山中歸時風色變，中路已覺商羊舞。
夜窗騷騷鬧松竹，朝畦泫泫流膏乳。
從來蝗旱必相資，此事吾聞老農語。
庶將積潤掃遺孽，收拾豐歲還明主。
縣前已窖八千斛，率以一升完一畝。
更看蠶婦過初眠，未用賀客來旁午。
先生筆力吾所畏，蹴踏鮑謝跨徐庾。
偶然談笑得佳篇，便恐流傳成樂府。
陋邦一雨何足道，吾君盛德九州普。
中和樂職幾時作，試向諸生選何武。
次韵章子厚飛英留題
作者：蘇軾
朝代：宋

款段曾陪馬少游，而今人在鳳麟洲。
黄公酒肆如重過，杳杳白蘋天盡頭。
次韵答元素
作者：蘇軾
朝代：宋

不愁春盡絮隨風，但喜丹砂入頰紅。
流落天涯先有讖，摩挲金狄會當同。
蘧蘧未必都非夢，了了方知不落空。
莫把存亡悲六客，已將地獄等天宮。
次韵答劉景文左藏
作者：蘇軾
朝代：宋

我老詩壇仆鼓旗，借君佳句發良時。
但空賀監杯中物，莫示孫郎帳下兒。
夜燭催詩金燼落，秋芳壓帽露華滋。
故應好語如爬癢，有味難名只自知。
次韵答劉涇
作者：蘇軾
朝代：宋

吟詩莫作秋蟲聲，天公怪汝鉤物情，使汝未老華髮生。
芝蘭得雨蔚青青，何用自燔以出馨。
細書千紙雜真行，新音百變口如鶑。
異義蜂起弟子爭，舌翻濤瀾卷齊城。
萬卷堆胸兀相撐，以病爲樂子未驚。
我有至味非煎烹，是中之樂吁難名。
綠槐如山闇廣庭，飛蝱繞耳細而清。
敗席展轉卧見經，亦自不嫌翠織成。
意行信足無溝坑，不識五郎呼作卿。
吏民哀我老不明，相戒無復煩鞭刑。
時臨泗水照星星，微風不起鏡面平。
安得一舟如葉輕，卧聞郵籤報水程。
蓴羹羊酪不須評，一飽且救饑腸鳴。
次韵答參寥
作者：蘇軾
朝代：宋

我有方外客，顔如瓊之英。
十年塵土窟，一寸冰雪清。
朅來從我遊，坦率見真情。
顧我無足戀，戀此山水青。
新詩如彈丸，脫手不暫停。
昨日放魚回，衣巾滿浮萍。
今日扁舟去，白酒載烏程。
山頭見月出，江路聞鼉鳴。
莫作孺子歌，滄浪濯吾纓。
吾詩自堪唱，相子棹歌聲。
次韵答子由
作者：蘇軾
朝代：宋

平生弱羽寄衝風，此去歸飛識所從。
好語似珠穿一一，妄心如膜退重重。
山僧有味寧知子，瀧吏無言只笑儂。
尚有讀書清浄業，未容春睡敵千鍾。
次韵答孫侔
作者：蘇軾
朝代：宋

十年身不到朝廷，欲伴騷人賦落英。
但得低頭拜東野，不辭中路候淵明。
艤舟苕霅人安在，卜築江淮計已成。
千里論交一言足，與君蓋亦不須傾。
次韵答寶覺
作者：蘇軾
朝代：宋

芒鞋竹杖布行纏，遮莫千山與萬山。
從來無脚不解滑，誰信石頭行路難。
次韵答張天覺二首·其一
作者：蘇軾
朝代：宋

車輕馬穩轡銜堅，但有蚊蝱喜撲緣。
截斷口前君莫問，人間差樂勝巢仙。
次韵答張天覺二首·其二
作者：蘇軾
朝代：宋

馭風騎氣我何勞，且要長松作土毛。
亦如訶佛丹霞老，却向清凉禮白毫。
次韵答李端叔
作者：蘇軾
朝代：宋

若人如馬亦如班，笑履壺頭出玉關。
已入西羌度沙磧，又從東海看濤山。
識君小異千人裏，慰我長思十載間。
西省鄰居時邂逅，相逢有味是偷閑。
次韵答滿思復
作者：蘇軾
朝代：宋

自甘茅屋老三間，豈意彤庭綴兩班。
紙落雲烟供醉後，詩成珠玉看朝還。
誰言載酒山無賀，記取啼烏巷有顔。
但恐跛牂隨赤驥，青雲飛步不容攀。
次韵答王定國
作者：蘇軾
朝代：宋

每得君詩如得書，宣心寫妙書不如。
眼前百種無不有，知君一以詩驅除。
傳聞都下十日雨，青泥沒馬街生魚。
舊雨來人今不來，悠然獨酌卧清虛。
我雖作郡古云樂，山川信美非吾廬。
願君不廢重九約，念此衰冷勤呵噓。
次韵答章傳道見贈
作者：蘇軾
朝代：宋

並生天地宇，同閱古今宙。
視下則有高，無前孰爲後。
達人千鈞弩，一弛難再彀。
下士沐猴冠，已繫猶跳驟。
欲將駒過隙，坐待石穿溜。
君看漢唐主，宮殿悲麥秀。
而況彼區區，何異壹醉富。
鶢鶋非所養，俯仰眩金奏。
髑髏有餘樂，不博南面后。
嗟我昔少年，守道貧非疚。
自從出求仕，役物恐見囿。
馬融既依梁，班固亦事竇。
效矉豈不欲，頑質謝鎸鏤。
仄聞長者言，婞直非養壽。
唾面慎勿拭，出胯當俯就。
居然成懶廢，敢復齒豪右。
子如照海珠，網目疏見漏。
宏材乏近用，巧舞困短袖。
坐令傾國容，臨老見邂逅。
吾衰信久矣，書絕十年舊。
門前可羅雀，感子煩屢叩。
願言歌緇衣，子粲還予授。
次韵答舒教授觀余所藏墨
作者：蘇軾
朝代：宋

異時長笑王會稽，野鶩膻腥污刀几。
暮年却得庾安西，自厭家雞題六紙。
二子風流冠當代，顧與兒童爭慍喜。
秦王十八已龍飛，嗜好晚將蛇蚓比。
我生百事不掛眼，時人謬說云工此。
世間有癖念誰無，傾身障簏尤堪鄙。
人生當著幾緉屐，定心肯爲微物起。
此墨足支三十年，但恐風霜侵髮齒。
非人磨墨墨磨人，瓶應未罄罍先恥。
逝將振衣歸故國，數畝荒園自鋤理。
作書寄君君莫笑，但覓來禽與青李。
一螺點漆便有餘，萬竈燒松何處使。
君不見永寧第中擣龍麝，列屋閑居清且美。
倒暈連眉秀嶺浮，雙鴉畫鬢香雲委。
時聞五斛賜蛾綠，不惜千金求獺髓。
聞君此詩當大笑，寒窗冷硯冰生水。
次韵答荆門張都官維見和惠泉詩
作者：蘇軾
朝代：宋

楚人少井飲，地氣常不洩。
蓄之爲惠泉，坌若有所折。
泉源本無情，豈問濁與澈。
貪愚彼二水，終古恥莫雪。
只應所處然，遂使語異別。
泉傍地平衍，泉上山嵽嵲。
君子慎所居，此義安可缺。
古人貴言贈，敢用況高節。
不爲冬霜乾，肯畏夏日烈。
泠泠但不已，海遠要當徹。
次韵答賈耘老
作者：蘇軾
朝代：宋

五年一夢南司州，饑寒疾病爲子憂。
東來六月井無水，仰看古堰橫奔牛。
平生管鮑子知我，今日陳蔡誰從丘。
夜航爭渡泥水澀，牽挽直欲來瓜洲。
自言嗜酒得風痺，故鄉不敢居溫柔。
定將泛愛救溝壑，衰病不復從前樂。
今年太守真卧龍，笑語炎天出冰雹。
時低九尺蒼鬚髯，過我三間小池閣。
故人改觀爭來賀，小兒不信猶疑錯。
爲君置酒飲且哦，草間秋蟲亦能歌。
可憐老驥真老矣，無心更秣天山禾。
次韵答邦直子由五首·其一
作者：蘇軾
朝代：宋

簿書顛倒夢魂間，知我疏慵肯見原。
閑作閉門僧舍冷，卧聞吹枕海濤喧。
忘懷杯酒逢人共，引睡文書信手翻。
欲吐狂言喙三尺，怕君嗔我却須吞。
次韵答邦直子由五首·其三
作者：蘇軾
朝代：宋

老弟東來殊寂寞，故人留飲慰酸寒。
草荒城角開新徑，雨入河洪失舊灘。
車馬追陪迹未掃，唱酬往復字應漫。
此詩更欲憑君改，待與江南子布看。
次韵答邦直子由五首·其二
作者：蘇軾
朝代：宋

城南短李好交遊，箕踞狂歌不自由。
尊主庇民君有道，樂天知命我無憂。
醉呼妙舞留連夜，閑作清詩斷送秋。
瀟灑使君殊不俗，樽前容我攬須不。
次韵答邦直子由五首·其五
作者：蘇軾
朝代：宋

五斗塵勞尚足留，閉關却欲治幽憂。
羞爲毛遂囊中穎，未許朱雲地下遊。
無事會須成好飲，思歸時欲賦登樓。
羨君幕府如僧舍，日向城南看浴鷗。
次韵答邦直子由五首·其四
作者：蘇軾
朝代：宋

君雖爲我此遲留，別後淒涼我已憂。
不見便同千里遠，退歸終作十年游。
恨無揚子一區宅，懶卧元龍百尺樓。
聞道鵷鸞滿臺閣，網羅應不到沙鷗。
次韵答錢穆父穆父以僕得汝陰用杭越酬唱韵作詩見寄
作者：蘇軾
朝代：宋

大耿疲勞已離羣，小馮慈愛且當門。
玉堂不著扶犁手，霜鬢偏宜畫鹿轓。
豪傑雖無兩王繼，風流猶有二歐存。
清詩已入新歌舞，要使邦人識雅言。
次韵答開祖
作者：蘇軾
朝代：宋

淚滴秋風不爲麟，虛名何用實之賓。
烝豚未害爲純孝，貍首何妨助故人。
好喚遊湖緣路便，難邀入社爲詩頻。
知君頗有東山興，喝石巌前自過春。
次韵答頓起二首·其一
作者：蘇軾
朝代：宋

挽袖推腰踏破紳，舊聞携手上天門。
相逢應覺聲容似，欲話先驚歲月奔。
新學已皆從許子，諸生猶自畏何蕃。
殿廬直宿真如夢，猶記憂時策萬言。
次韵答頓起二首·其二
作者：蘇軾
朝代：宋

十二東秦比漢京，去年古寺共題名。
早衰怪我遽如許，苦學憐君太瘦生。
茅屋擬歸田二頃，金丹終掃雪千莖。
何人更似蘇司業，和遍新詩滿洛城。
次韵答黄安中兼簡林子中
作者：蘇軾
朝代：宋

老去心灰不復然，一麾江海意方堅。
那堪黄散付子度，空羨蘇杭養樂天。
病肺一春難白酒，別腸三夜繞朱絃。
羣仙正欲吾歸去，共把清風借玉川。
次韵米黻二王書跋尾二首·其一
作者：蘇軾
朝代：宋

三館曝書防蠹毀，得見來禽與青李。
秋蛇春蚓久相雜，野鶩家雞定誰美。
玉函金籥天上來，紫衣敕使親臨啟。
紛綸過眼未易識，磊落挂壁空雲委。
歸來妙意獨追求，坐想蓬山二十秋。
怪君何處得此本，上有桓玄寒具油。
巧偷豪奪古來有，一笑何似癡虎頭。
君不見長安永寧里，王家破垣誰復修。
次韵米黻二王書跋尾二首·其二
作者：蘇軾
朝代：宋

元章作書日千紙，平生自苦誰與美。
畫地爲餠未必似，要令癡兒出饞水。
錦囊玉軸來無趾，粲然奪真疑聖智。
忍饑看書淚如洗，至今魯公餘乞米。
次韵聰上人見寄
作者：蘇軾
朝代：宋

前身本同社，宿業獨臨邊。
一悟鏡空老，始知圓澤賢。
歸心忘犢佩，生術寄羊鞭。
不似歐陽子，空留六一泉。
次韵胡完夫
作者：蘇軾
朝代：宋

青衫別淚尚斕斑，十載江湖困抱關。
老去上書還北闕，朝來拄笏看西山。
相從杯酒形骸外，笑說平生醉夢間。
萬事會須咨伯始，白頭容我占清閑。
次韵致政張朝奉仍招晚飲
作者：蘇軾
朝代：宋

掃白非黄精，輕身豈胡麻。
怪君仁而壽，未覺生有涯。
曾經丹化米，親授棗如瓜。
雲蒸作霧楷，火滅噀雨巴。
自此養鉛鼎，無窮走河車。
至今許玉斧，猶事萼綠華。
我本三生人，疇昔一念差。
前生或草聖，習氣餘驚蛇。
儒臞謝赤松，佛縛慚丹霞。
時時一篇出，擾擾四座譁。
清詩得可驚，信美辭多夸。
回車入官府，治具隨貧家。
萍虀與豆粥，亦可成咄嗟。
次韵致遠
作者：蘇軾
朝代：宋

長笑右軍稱草聖，不如東野以詩鳴。
樂天自愛吟淮月，懷祖無勞聽角聲。
次韵舒堯文祈雪霧豬泉
作者：蘇軾
朝代：宋

長笑蛇醫一寸腹，銜冰吐雹何時足。
蒼鵝無罪亦可憐，斬頸橫盤不敢哭。
豈知泉下有豬龍，卧枕雷車踏陰軸。
前年太守爲旱請，雨點隨人如撒菽。
太守歸國龍歸泉，至今人詠淇園綠。
我今又復罹此旱，凜凜疲民在溝瀆。
却尋舊跡叩神泉，坐客仍携王子淵。
看草中和樂職頌，新聲妙語慰華顛。
曉來泉上東風急，鬚上冰珠老蛟泣。
怪詞欲逼龍飛起，險韵不量吾所及。
行看積雪厚埋牛，誰與春工掀百蟄。
此時還復借君詩，餘力汰輈仍貫笠。
揮毫落紙勿言疲，驚龍再起震失匙。
次韵舒教授寄李公擇
作者：蘇軾
朝代：宋

草書妙絕吾所兄，真書小低猶抗行。
論文作詩俱不敵，看君談笑收降旌。
去年逾月方出晝，爲君劇飲幾濡首。
今年過我雖少留，寂寞陶潛方止酒。
別時流涕攬君鬚，懸知此歡墮空虛。
松下縱橫餘屐齒，門前轣轆想君車。
怪君一身都是德，近之清潤淪肌骨。
細思還有可恨時，不許藍橋見傾國。
次韵范淳甫送秦少章
作者：蘇軾
朝代：宋

宿緣在江海，世網如予何。
西來庾公塵，已濯長淮波。
十年淮海人，初見一麥禾。
但欣爭訟少，未覺舟車多。
秦郎忽過我，賦詩如卷阿。
句法本黄子，二豪與揩磨。
嗟我久離羣，逝將老西河。
後生多名士，欲薦空悲歌。
小范真可人，獨肯勤收羅。
瘦馬識醁耳，枯桐得雲和。
近聞館李生，病鶴借一柯。
贈行苦說我，妙語慰蹉跎。
西羌已解仇，烽火連朝那。
坐籌付公等，吾將寄潛沱。
次韵范純父涵星硯月石風林屏詩
作者：蘇軾
朝代：宋

月次於房歷三星，斗牛不神箕獨靈。
簸摇桑榆盡西靡，影落蘇子硯與屏。
天工與我兩厭事，孰居無事爲此形。
與君持橐侍帷幄，同到溫室觀堯蓂。
自憐太史牛馬走，伎等卜祝均倡伶。
欲留衣冠掛神武，便擊雲水歸南溟。
陶泓不稱管城沐，醉石可助平泉醒。
故持二物與夫子，欲使妙質留天庭。
但令滋液到枯槁，勿遣光景生晦冥。
上書掛名豈待我，獨立自可當雷霆。
我時醉眠風林下，夜與漁火同青熒。
撫物懷人應獨歎，作詩寄子誰當聽。
次韵葉致遠見贈
作者：蘇軾
朝代：宋

欲求五畝寄樵蘇，所至遲留似賈胡。
信命不須歌去汝，逢人未免歎猶吾。
人皆勸我杯中物，我獨憐君屋上烏。
一技文章何足道，要知摩詰是文殊。
次韵蔣穎叔
作者：蘇軾
朝代：宋

月明驚鵲未安枝，一棹飄然影自隨。
江上秋風無限浪，枕中春夢不多時。
瓊林花草聞前語，罨畫溪山指後期。
豈敢便爲雞黍約，玉堂金殿要論思。
次韵蔣穎叔二首·凝祥池
作者：蘇軾
朝代：宋

似知金馬客，時夢碧雞坊。
冰雪消殘臘，烟波寫故鄉。
鳴鸞自容與，立馬久回翔。
乞與三韓使，新圖到樂浪。
次韵蔣穎叔二首·扈從景靈宮
作者：蘇軾
朝代：宋

道人幽夢曉初還，已覺笙簫下月壇。
風伯前驅清宿霧，祝融驂乘破朝寒。
英姿連璧從多士，妙句鏘金和八鑾。
已向詞臣得頗牧，路人莫作老儒看。
次韵蔣穎叔錢穆父從駕景靈宮二首·其一
作者：蘇軾
朝代：宋

歸來病鶴記城闉，舊踏松枝雨露新。
半白不羞垂領髮，軟紅猶戀屬車塵。
雨收九陌豐登後，日麗三元下降辰。
粗識君王爲民意，不才何以助精禋。
次韵蔣穎叔錢穆父從駕景靈宮二首·其二
作者：蘇軾
朝代：宋

與君並直記初元，白首還同入禁門。
玉殿齊班容小語，霜廷稽首泫微溫。
病貪賜茗浮銅葉，老怯香泉灧寶樽。
回首鵷行有人傑，坐知羌虜是游魂。
次韵蘇伯固主簿重九
作者：蘇軾
朝代：宋

雲間朱袖拂雲和，知是長松挂女蘿。
髻重不嫌黄菊滿，手香新喜綠橙搓。
墨翻衫袖吾方醉，紙落雲烟子患多。
只有黄雞與白日，玲瓏應識使君歌。
次韵蘇伯固遊蜀岡送李孝博奉使嶺表
作者：蘇軾
朝代：宋

新苗未沒鶴，老葉方翳蟬。
綠渠浸麻水，白板燒松烟。
笑窺有紅頰，醉卧皆華顛。
家家機杼鳴，樹樹梨棗懸。
野無佩犢子，府有騎鶴仙。
觀風嶠南使，出相山東賢。
渡江弔很石，過嶺酌貪泉。
與君步徙倚，望彼修連娟。
願及南枝謝，早隨北雁翩。
歸來春酒熟，共看山櫻然。
次韵袁公濟謝芎椒
作者：蘇軾
朝代：宋

燥吻時時著酒濡，要令卧疾致文殊。
河魚潰腹空號楚，汗水流骹始信吳。
自笑方求三歲艾，不如長作獨眠夫。
羨君清瘦真仙骨，更助飄飄鶴背軀。
次韵許沖元送成都高士敦鈐轄
作者：蘇軾
朝代：宋

栘中老監本虛名，懶作燕山萬里行。
坐看飛鴻迎使節，歸來駿馬換傾城。
高才本不緣勳閥，餘力還思治蜀兵。
西望雪山烽火盡，不妨樽酒寄平生。
次韵許遵
作者：蘇軾
朝代：宋

蒜山渡口挽歸艎，朱雀橋邊看道裝。
供帳已應煩百兩，擊鮮毋久溷諸郎。
問禪時到長干寺，載酒閑過綠野堂。
此味只憂兒輩覺，逢人休道北窗凉。
次韵詹適宣德小飲巽亭
作者：蘇軾
朝代：宋

君方夢謫仙，我亦弔文園。
江上同三黜，天涯共一樽。
濤雷殷白晝，梅雪耿黄昏。
歸去多情雨，應隨御史軒。
次韵趙令鑠
作者：蘇軾
朝代：宋

東坡已報六年穰，惆悵紅塵白首郎。
枕上溪山猶可見，門前冠蓋已相望。
故人年少真瓊樹，落筆風生戰堵牆。
端向甕間尋吏部，老來專以醉爲鄉。
次韵趙令鑠惠酒
作者：蘇軾
朝代：宋

神山無石髓，生世悲暫寓。
坐待玉膏流，千載真旦暮。
青州老從事，鬲上非所部。
惠然肯見從，知我憎市酤。
開瓶自洗盞，肴核誰與具。
門前聽剝啄，烹魚得尺素。
次韵趙德麟雪中惜梅且餉柑酒三首·其一
作者：蘇軾
朝代：宋

千花未分出梅餘，遣雪摧殘計已疏。
卧聞點滴如秋雨，知是東風爲掃除。
次韵趙德麟雪中惜梅且餉柑酒三首·其三
作者：蘇軾
朝代：宋

蹀躞嬌黄不受鞿，東風暗與色香歸。
偶逢白墮爭春手，遣入王孫玉斝飛。
次韵趙德麟雪中惜梅且餉柑酒三首·其二
作者：蘇軾
朝代：宋

閬苑千葩映玉宸，人間只有此花新。
飛霙要欲先桃李，散作千林火迫春。
次韵趙景貺春思且懷吳越山水
作者：蘇軾
朝代：宋

歲華來無窮，老眼久已靜。
春風如繫馬，未動意先騁。
西湖忽破碎，鳥落魚動鏡。
縈城理枯瀆，放閘起膠艇。
願君營此樂，官事何時竟。
思吳信偶然，出處付前定。
飄然不繫舟，乘此無盡興。
醉翁行樂處，草木皆可敬。
明朝游北渚，急掃黄葉徑。
白酒真到齊，紅裙已放鄭。
次韵趙景貺督兩歐陽詩破陳酒戒
作者：蘇軾
朝代：宋

商也哀未忘，歲月忽已秋。
祥琴雖未調，餘悲不敢留。
矧此乃韵語，未入金石流。
羲之生五子，總角出銀鈎。
吾家有二許，下筆兩不休。
君言不能詩，此語人信不。
千鍾斯爲堯，百榼斯爲丘。
陋矣陶士衡，當以大白浮。
酒中那有失，醉則不驚鷗。
明當罰二子，已洗兩玉舟。
次韵述古過周長官夜飲
作者：蘇軾
朝代：宋

二更鐃鼓動諸鄰，百首新詩間八珍。
已遣亂蛙成兩部，更邀明月作三人。
雲煙湖寺家家境，燈火沙河夜夜春。
曷不勸公勤秉燭，老來光景似奔輪。
次韵送張山人歸彭城
作者：蘇軾
朝代：宋

羨君飄蕩一虛舟，來作錢塘十日游。
水洗禪心都眼浄，山供詩筆總眉愁。
雪中乘興真聊爾，春盡思歸却罷休。
何日五湖從范蠡，種魚萬尾橘千頭。
次韵送徐大正
作者：蘇軾
朝代：宋

別時酒醆照燈花，知我歸期漸有涯。
去歲渡江萍似斗，今年並海棗如瓜。
多情明月邀君共，無價青山爲我賒。
千首新詩一竿竹，不應空釣漢江槎。
次韵道潛留別
作者：蘇軾
朝代：宋

爲聞廬岳多真隠，故就高人斷宿攀。
已喜禪心無別語，尚嫌剃髮有詩斑。
異同更莫疑三語，物我終當付八還。
到後與君開北戶，舉頭三十六青山。
次韵郭功甫觀予畫雪雀有感二首·其一
作者：蘇軾
朝代：宋

早知臭腐即神奇，海北天南總是歸。
九萬里風安稅駕，雲鵬今悔不卑飛。
次韵郭功甫觀予畫雪雀有感二首·其二
作者：蘇軾
朝代：宋

可憐倦鳥不知時，空羨騎鯨得所歸。
玉局西南天一角，萬人沙苑看孤飛。
次韵鄭介夫二首·其一
作者：蘇軾
朝代：宋

一落泥途迹愈深，尺薪如桂米如金。
長庚到曉空陪月，太歲今年合守心。
相與齧氈持漢節，何妨振履出商音。
孤雲倦鳥空來往，自要閑飛不作霖。
次韵鄭介夫二首·其二
作者：蘇軾
朝代：宋

一生憂患萃殘年，心似驚蠶未易眠。
海上偶來期汗漫，葦間猶得見延緣。
良醫自要經三折，老將何妨敗兩甄。
收取桑榆種梨棗，祝君眉壽似增川。
次韵錢穆父
作者：蘇軾
朝代：宋

老入明光踏舊班，染鬚那復唱陽關。
故人飛上金鑾殿，遷客來從飯顆山。
大筆推君西漢手，一言置我二劉間。
便須置酒呼同舍，看賜飛龍出帝閑。
次韵錢穆父會飲
作者：蘇軾
朝代：宋

彈冠恨不早，掛冠常苦遲。
盛服每假寐，角闕時伏思。
東門未祖道，西山空拄頤。
逝將江海去，安此麋鹿姿。
要當謀三徑，何暇擇一枝。
與君幾合散，得酒忘醇醨。
君談似落屑，我飲如弈棋。
居官不任事，造物真見私。
主人獨賢勞，金穀方流馳。
行人亦結束，杕杜乃歸期。
公卿雖少安，河流正東釃。
我得會稽去，方回良不癡。
次韵錢穆父王仲至同賞田曹梅花
作者：蘇軾
朝代：宋

寒廳不知春，獨立耿玉雪。
閉門愁永夜，置酒及明發。
忽驚庭戶曉，未受烟雨沒。
浮光風宛轉，照影水方折。
鬢霜未易掃，眉斧真自伐。
惟當此花前，醉卧黄昏月。
次韵錢穆父紫薇花二首·其一
作者：蘇軾
朝代：宋

虛白堂前合抱花，秋風落日照橫斜。
閱人此地知多少，物化無涯生有涯。
次韵錢穆父紫薇花二首·其二
作者：蘇軾
朝代：宋

折得芳蕤兩眼花，題詩相報字傾斜。
篋中尚有絲綸句，坐覺天光照海涯。
次韵錢穆父還張天覺行縣詩卷
作者：蘇軾
朝代：宋

君如天馬玉花驄，萬里須臾不計功。
投刃皆虛有餘地，運斤不輟自成風。
如何十日敲榜外，已復千篇笑語中。
只恐學禪餘此在，卓錐猶是去年窮。
次韵錢穆父馬上寄蔣穎叔二首·其一
作者：蘇軾
朝代：宋

玉關不用一丸泥，自有長城鳥鼠西。
剩與故人尋土物，臘糟紅麴寄駝蹄。
次韵錢穆父馬上寄蔣穎叔二首·其二
作者：蘇軾
朝代：宋

多買黄封作洗泥，使君來自隴山西。
高才得兔人人羨，爭欲尋蹤覓舊蹄。
次韵錢舍人病起
作者：蘇軾
朝代：宋

牀下龜寒且耐支，杯中蛇去未應衰。
殿門明日逢王傅，櫑具爭先看不疑。
坐覺香烟携袖少，獨愁花影上廊遲。
何妨一笑千疴散，絕勝倉公飲上池。
次韵錢越州
作者：蘇軾
朝代：宋

髯尹超然定逸羣，南遊端爲訪雲門。
謫仙歸侍玉皇案，老鶴來乘刺史轓。
已覺簿書哀老子，故知籩豆有司存。
年來齒頰生荆棘，習氣因君又一言。
次韵錢越州見寄
作者：蘇軾
朝代：宋

莫將牛弩射羊羣，卧治何妨晝掩門。
稍喜使君無疾病，時因送客見車轓。
搔頭白髮秋無數，閉眼丹田夜自存。
欲息波瀾須引去，吾儕豈獨坐多言。
次韵關令送魚
作者：蘇軾
朝代：宋

舉網驚呼得巨魚，饞涎不易忍流酥。
更煩赤脚長鬚老，來趁西風十幅蒲。
次韵陳四雪中賞梅
作者：蘇軾
朝代：宋

臘酒詩催熟，寒梅雪鬬新。
杜陵休歎老，韋曲已先春。
獨秀驚凡目，遺英卧逸民。
高歌對三白，遲暮慰安仁。
次韵陳履常張公龍潭
作者：蘇軾
朝代：宋

明經宣城宰，家此百尺瀾。
鄭公不量力，敢以非意干。
玄黄雜兩戰，絳青表雙蟠。
烈氣斃强敵，仁心惻饑寒。
精誠禱必赴，苟簡求亦難。
蕭條麥麰枯，浩蕩日月寬。
念子無吏責，十日勤征鞍。
春蔬得雨雪，少助先生盤。
龍不憚往來，而我獨宴安。
閉閣默自責，神交清夜闌。
次韵陳履常雪中
作者：蘇軾
朝代：宋

可憐擾擾雪中人，饑飽終同寓一塵。
老檜作花真强項，凍鳶儲肉巧謀身。
忍寒吟詠君堪笑，得暖歡呼我未貧。
坐聽屐聲知有路，擁裘來看玉梅春。
次韵陳時發太博雙竹
作者：蘇軾
朝代：宋

千年誰復繼夷齊，凜凜霜筠此鬬奇。
要識蒼龍聯蜺意，擬容丹鳳宿凰枝。
扶持有伴雪應怕，裁剪無人風自吹。
莫遣騷人說連理，君看高節孰如雌。
次韵陳海州乘槎亭
作者：蘇軾
朝代：宋

人事無涯生有涯，逝將歸釣漢江槎。
乘桴我欲從安石，遁世誰能識子嗟。
日上紅波浮翠巘，潮來白浪卷青沙。
清談美景雙奇絕，不覺歸鞍带月華。
次韵陳海州書懷
作者：蘇軾
朝代：宋

鬰鬰蒼梧海上山，蓬萊方丈有無間。
舊聞草木皆仙藥，欲棄妻孥守市闤。
雅志未成空自歎，故人相對若爲顔。
酒醒却憶兒童事，長恨雙鳬去莫攀。
次韵陽行先
作者：蘇軾
朝代：宋

室空惟法喜，心定有天游。
摩詰原無病，須洹不入流。
苦嫌尋直枉，坐待寸田秋。
雖未麒麟閣，已逃鸚鵡洲。
酒醒風動竹，夢斷月窺樓。
衆謂元德秀，自稱陽道州。
拔葵終相魯，辟穀會封留。
用舍俱無礙，飄然不繫舟。
次韵韓康公置酒見留
作者：蘇軾
朝代：宋

庭下黄花一醉同，重來雪巘已穹窿。
不應屢費譏安石，但使無多酌次公。
鍾乳金釵人似玉，鵾絃鐵撥坐生風。
少卿尚有車茵在，頗覺寬容勝弱翁。
次韵韶倅李通直二首·其一
作者：蘇軾
朝代：宋

一篇瀧吏可書紳，莫向長沮更問津。
老去常憂伴新鬼，歸來且喜是陳人。
曾陪令尹蒼髯古，又見郎君白髮新。
回首天涯一惆悵，却登梅嶺望楓宸。
次韵韶倅李通直二首·其二
作者：蘇軾
朝代：宋

青山祇在古城隅，萬里歸來卜築初。
會見四山朝鶴駕，更看三李跨鯨魚。
欲從抱朴傳家學，應怪中郎得異書。
待我丹成馭風去，借君瓊珮與霞裾。
次韵韶守狄大夫見贈二首·其一
作者：蘇軾
朝代：宋

華髮蕭蕭老遂良，一身萍挂海中央。
無錢種菜爲家業，有病安心是藥方。
才疏正類孔文舉，癡絕還同顧長康。
萬里歸來空泣血，七年供奉殿西廊。
次韵韶守狄大夫見贈二首·其二
作者：蘇軾
朝代：宋

森森畫戟擁朱輪，坐詠梁公覺有神。
白傅閑游空誦句，拾遺窮老敢論親。
東海莫懷疏受意，西風幸免庾公塵。
爲公過嶺傳新唱，催發寒梅一信春。
次韵顔長道送傅倅
作者：蘇軾
朝代：宋

兩見黄花掃落英，南山山寺遍題名。
宗成不獨依岑范，魯衛終當似弟兄。
去歲雲濤浮汴泗，與君泥土滿衣纓。
如今別酒休辭醉，試聽雙洪落後聲。
次韵馬元賓
作者：蘇軾
朝代：宋

流落江湖萬里歸，相逢自慰已差池。
初聞好句驚人倒，悔過東庭識面遲。
握手寧知無賀監，結交誰復許袁絲。
塞鴻正欲摩天去，垂老追攀豈可期。
次韵黄夷仲茶磨
作者：蘇軾
朝代：宋

前人初用茗飲時，煮之無問葉與骨。
寖窮厥味臼始用，復計其初碾方出。
計盡功極至于磨，信哉智者能創物。
破槽折杵向牆角，亦其遭遇有伸屈。
歲久講求知處所，佳者出自衡山窟。
巴蜀石工强鎸鑿，理疏性軟良可咄。
予家江陽遠莫致，塵土何人爲披拂。
次韵黄魯直嘲小德小德魯直子其母微故其詩云解著潛夫論不妨無外家
作者：蘇軾
朝代：宋

進饌客爭起，小兒那可涯。
莫欺東方星，三五自橫斜。
名駒已汗血，老蚌空泥沙。
但使伯仁長，還興絡秀家。
次韵黄魯直寄題郭明父府推潁州西齋二首·其一
作者：蘇軾
朝代：宋

樹頭啄木常疑客，客去而嗔定不然。
脫轄已應生井沫，解衣聊復起庖煙。
平生詩酒真相污，此去文書恐獨賢。
早晚西湖映華髮，小舟翻動水中天。
次韵黄魯直寄題郭明父府推潁州西齋二首·其二
作者：蘇軾
朝代：宋

寂寞東京月旦州，德星無復綴珠旒。
莫嗟平輿空神物，尚有西齋接勝流。
春夢屢尋湖十頃，家書新報橘千頭。
雪堂亦有思歸曲，爲謝平生馬少游。
次韵黄魯直戲贈
作者：蘇軾
朝代：宋

昨夜試微凉，汗衾初退紅。
我願偕秋風，隨身入房櫳。
君王不好事，只作好驚鴻。
細看卷蠆尾，我家真栗蓬。
次韵黄魯直書伯時畫王摩詰
作者：蘇軾
朝代：宋

前身陶彭澤，後身韋蘇州。
欲覓王右丞，還向五字求。
詩人與畫手，蘭菊芳春秋。
又恐兩皆是，分身來入流。
次韵黄魯直畫馬試院中作
作者：蘇軾
朝代：宋

少年鞍馬勤遠行，卧聞齕草風雨聲，見此忽思短策橫。
十年髀肉磨欲透，那更陪君作詩瘦，不如芋魁歸飯豆。
門前欲嘶御史驄，詔恩三日休老翁，羨君懷中雙橘紅。
次韵黄魯直見贈古風二首·其一
作者：蘇軾
朝代：宋

嘉穀卧風雨，稂莠登我場。
陳前漫方丈，玉食慘無光。
大哉天宇間，美惡更臭香。
君看五六月，飛蚊殷回廊。
茲時不少假，俯仰霜葉黄。
期君蟠桃枝，千歲終一嘗。
顧我如苦李，全生依路傍。
紛紛不足道，悄悄徒自傷。
次韵黄魯直見贈古風二首·其二
作者：蘇軾
朝代：宋

空山學仙子，妄意笙簫聲。
千金得奇藥，開視皆豨苓。
不知市人中，自有安期生。
今君已度世，坐閱霜中蔕。
摩挲古銅人，歲月不可計。
閬風安在哉，要君相指似。
次韵黄魯直赤目
作者：蘇軾
朝代：宋

誦詩得非子夏學，紬史正作丘明書。
天公戲人亦薄相，略遣幻翳生明珠。
頼君年來屏鮮腴，百千燈光同一如。
書成自寫蠅頭表，端就君王覓鏡湖。
次韻高要令劉湜峽山寺見寄
作者：蘇軾
朝代：宋

新聞妙無多，舊學閑可束。
猶當隱季主，未遽逃梅福。
空腸吐餘思，靜似蠶綴簇。
寸田結初果，秀若銅生綠。
荆棘掃誠盡，梨棗憂不熟。
高人寧鑄金，下士乃服玉。
君看嶺嶠隘，我欲巾笥蓄。
曾攀羅浮頂，亦到朱明谷。
旋觀真歷塊，歸臥甘破屋。
故人老猶仕，世味薄如縠。
偶從越女笑，不怕蠻江浴。
驚聞尺書到，喜有新詩辱。
應憐五管客，曾作八州督。
骨銷讒口鑠，膽破獄吏酷。
隴雲不易寄，江月乃可掬。
遙知清遠寺，不稱空明腹。
蹇驢步武碎，短瑟弦柱促。
仰看泉落佩，俯聽石響轂。
千峰瀉清駛，一往無回躅。
狂雷失晤語，過電不容目。
要知僧長饑，正坐山少肉。
人間無南北，蝸角空出縮。
仇池九十九，嵩少三十六。
天人同一夢，仙凡無兩錄。
陋邦真可老，生理亦粗足。
便回爇天焰，長作照海燭。
欲往湖州見孫莘老別公輔希元彥遠醇之穆仲
作者：蘇軾
朝代：宋

秋來欲見紫髯翁，待得梅花細萼紅。
記取上元燈火夜，道人猶在水晶宮。
歐陽叔弼見訪誦陶淵明事歎其絕識既去感慨不已而賦此詩
作者：蘇軾
朝代：宋

淵明求縣令，本緣食不足。
束带向督郵，小屈未爲辱。
翻然賦歸去，豈不念窮獨。
重以五斗米，折腰營口腹。
云何元相國，萬鍾不滿欲。
胡椒銖兩多，安用八百斛。
以此殺其身，何啻鵲抵玉。
往者不可悔，吾其反自燭。
歐陽季默以油烟墨二丸見餉各長寸許戲作小詩
作者：蘇軾
朝代：宋

書窗拾輕煤，佛帳掃餘馥。
辛勤破千夜，收此一寸玉。
癡人畏老死，腐朽同草木。
欲將東山松，涅盡南山竹。
墨堅人苦脆，未用歎不足。
且當注蟲魚，莫草三千牘。
歐陽少師令賦所蓄石屏
作者：蘇軾
朝代：宋

何人遺公石屏風，上有水墨希微蹤。
不畫長林與巨植，獨畫峨嵋山西雪嶺上萬歲不老之孤松。
崖崩澗絕可望不可到，孤烟落日相溟濛。
含風偃蹇得真態，刻畫始信天有工。
我恐畢宏韋偃死葬虢山下，骨可朽爛心難窮。
神機巧思無所發，化爲烟霏淪石中。
古來畫師非俗士，摹寫物像略與詩人同。
願公作詩慰不遇，無使二子含憤泣幽宮。
歐陽晦夫惠琴枕
作者：蘇軾
朝代：宋

中郎不眠仰看屋，得此古椽圍尺竹。
輪囷濩落非笛材，剖作袖琴徽軫足。
流傳幾處到淵明，卧枕綸巾酒新漉。
孤鸞別鵠誰復聞，鼻息齁齁自成曲。
歐陽晦夫遺接䍦琴枕戲作此詩謝之
作者：蘇軾
朝代：宋

携兒過嶺今七年，晚途更著黎衣冠。
白頭穿林要藤帽，赤脚渡水須花縵。
不愁故人驚絕倒，但使俚俗相恬安。
見君合浦如夢寐，挽鬚握手俱汍瀾。
妻縫接䍦霧縠細，兒送琴枕冰徽寒。
無絃且寄陶令意，倒載猶作山公看。
我懷汝陰六一老，眉宇秀發如春巒。
羽衣鶴氅古仙伯，岌岌兩柱扶霜紈。
至今畫像作此服，凜如退之加渥丹。
爾來前輩皆鬼錄，我亦带脫巾敧寬。
作詩頗似六一語，往往亦带梅翁酸。
正月一日雪中過淮謁客回作二首·其一
作者：蘇軾
朝代：宋

十里清淮上，長堤轉雪龍。
冰崖落屐齒，風葉亂裘茸。
萬頃穿銀海，千尋度玉峰。
從來修月手，合在廣寒宮。
正月一日雪中過淮謁客回作二首·其二
作者：蘇軾
朝代：宋

攢眉有底恨，得句不妨清。
霽霧開寒谷，饑鴉舞雪城。
橋聲春市散，塔影暮淮平。
不用殘燈火，船窗夜自明。
正月三日點燈會客
作者：蘇軾
朝代：宋

江上東風浪接天，苦寒無頼破春妍。
試開雲夢羔兒酒，快瀉錢塘藥玉船。
蠶市光陰非故國，馬行燈火記當年。
冷烟濕雪梅花在，留得新春作上元。
正月九日有美堂飲醉歸徑睡五鼓方醒不復能眠起閱文書得鮮于子駿所寄雜興作古意一首答之
作者：蘇軾
朝代：宋

衆人事紛擾，志士獨悄悄。
何意琵琶弦，常遭腰鼓鬧。
三杯忘萬慮，醒後還皎皎。
有如轆轤索，已脫重縈繞。
家人自約飭，始慕陳婦孝。
可憐原巨先，放蕩今誰弔。
平生嗜羊炙，識味肯輕飽。
烹蛇啖蛙蛤，頗訝能稍稍。
憂來自不寐，起視天漢渺。
闌干玉繩低，耿耿太白曉。
正月二十一日病後述古邀往城外尋春
作者：蘇軾
朝代：宋

屋上山禽苦喚人，檻前冰沼忽生鱗。
老來厭伴紅裙醉，病起空驚白髮新。
卧聽使君鳴鼓角，試呼稚子整冠巾。
曲欄幽榭終寒窘，一看郊原浩蕩春。
正月二十六日偶與數客野步嘉祐僧舍東南野人家雜花盛開扣門求觀主人林氏媼出應白髮青裙少寡獨居三十年矣感歎之餘作詩記之
作者：蘇軾
朝代：宋

縹蔕緗枝出絳房，綠陰青子送春忙。
涓涓泣露紫含笑，焰焰燒空紅佛桑。
落日孤烟知客恨，短籬破屋爲誰香。
主人白髮青裙袂，子美詩中黄四娘。
正月二十四日與兒子過頼仙芝王原秀才僧曇穎行全道士何宗一同遊羅浮道院及棲禪精舍過作詩和其韵寄邁迨一首
作者：蘇軾
朝代：宋

斷橋尋勝踐，脫屨欣小揭。
瘴花已繁紅，官柳猶疏細。
斜川二三子，悼歎吾年逝。
淒涼羅浮館，風壁頹雨砌。
黄冠常苦饑，迎客羞破袂。
仙山在何許，歸鶴時墮毳。
崎嶇拾松黄，欲救齒髮弊。
坐令禪客笑，一夢等千歲。
棲禪晚置酒，蠻果粲蕉荔。
齊厨釜無羹，野餉籃有蕙。
嬉遊趁時節，俯仰了此世。
猶當洗業障，更作臨水禊。
寄書陽羨兒，並語長頭弟。
門戶各努力，先期畢租稅。
正月二十日往岐亭郡人潘古郭三人送余於女王城東禪莊院
作者：蘇軾
朝代：宋

十日春寒不出門，不知江柳已摇村。
稍聞决决流冰谷，盡放青青沒燒痕。
數畝荒園留我住，半瓶濁酒待君溫。
去年今日關山路，細雨梅花正斷魂。
正月二十日與潘郭二生出郊尋春忽記去年是日同至女王城作詩乃和前韵
作者：蘇軾
朝代：宋

東風未肯入東門，走馬還尋去歲村。
人似秋鴻來有信，事如春夢了無痕。
江城白酒三杯釅，野老蒼顔一笑溫。
已約年年爲此會，故人不用賦招魂。
正月八日招王子高飲
作者：蘇軾
朝代：宋

屋雪號風苦戰貧，紙窗迎日稍知春。
正如薝蔔林中坐，更對芙蓉城裏人。
昨想玉堂空冷徹，誰分銀榼送清醇。
海山知有東南角，正看歸鴻作小顰。
正月十八日蔡州道上遇雪次子由韵二首·其一
作者：蘇軾
朝代：宋

蘭菊有生意，微陽回寸根。
方憂集暮雪，復喜迎朝暾。
憶我故居室，浮光動南軒。
松竹半傾瀉，未數葵與萱。
三徑瑶草合，一瓶井花溫。
至今行吟處，尚餘履舄痕。
一朝出從仕，永愧李仲元。
晚歲益可羞，犯雪方南奔。
山城買廢圃，槁葉手自掀。
長使齊安人，指說故侯園。
正月十八日蔡州道上遇雪次子由韵二首·其二
作者：蘇軾
朝代：宋

鉛膏染髭鬚，旋露霜雪根。
不如閉目坐，丹府夜自暾。
誰知憂患中，方寸寓羲軒。
大雪從壓屋，我非兒女萱。
平生學踵息，坐覺兩𩍐溫。
下馬作雪詩，滿地鞭箠痕。
佇立望原野，悲歌爲黎元。
道逢射獵子，遥指狐兔奔。
蹤跡尚可原，窟穴何足掀。
寄謝李丞相，吾將反丘園。
正輔既見和復次前韵慰鼓盆勸學佛
作者：蘇軾
朝代：宋

稚川真長生，少從鄭公遊。
孝章偶不死，免爲文舉憂。
餘齡會有適，獨往豈相攸。
由來警露鶴，不羨撮蚤鶹。
願加視後鞭，同駕躅空輈。
寧餐墮齒堇，勿憶齊眉羞。
何時遂縱壑，歸路同首丘。
東岡松柏老，西嶺橘柚秋。
著意尋彌明，長頸高結喉。
無心逐定遠，燕頷飛虎頭。
君方卒功名，一泛范蠡舟。
我亦霑霈渥，漸解鍾儀囚。
寧須張子房，萬戶自擇留。
猶勝嵇叔夜，孤憤甘長幽。
南窗可寄傲，北山早歸耰。
此語君勿疑，老彭跨商周。
此君軒
作者：蘇軾
朝代：宋

雲幢烟節十洲人，犀甲檀槍百萬軍。
翳薈叢生何足道，此君真是此君君。
武昌西山
作者：蘇軾
朝代：宋

春江淥漲蒲萄醅，武昌官柳知誰栽。
憶從樊口載春酒，步上西山尋野梅。
西山一上十五里，風駕兩腋飛崔嵬。
同游困卧九曲嶺，褰衣獨到吳王臺。
中原北望在何許，但見落日低黄埃。
歸來解劍亭前路，蒼崖半入雲濤堆。
浪翁醉處今尚在，石臼抔飲無樽罍。
爾來古意誰復嗣，公有妙語留山隈。
至今好事除草棘，常恐野火燒蒼苔。
當時相望不可見，玉堂正對金鑾開。
豈知白首同夜直，卧看椽燭高花摧。
江邊曉夢忽驚斷，銅環玉鎖鳴春雷。
山人帳空猿鶴怨，江湖水生鴻雁來。
請公作詩寄父老，往和萬壑松風哀。
武昌酌菩薩泉送王子立
作者：蘇軾
朝代：宋

送行無酒亦無錢，勸爾一杯菩薩泉。
何處低頭不見我，四方同此水中天。